Pampasan pemanjangan jeti dibayar sebelum Aidilfitri – Ketua Menteri
Oleh AMRAN MULUP

12 Februari 2023, 6:34 pm
ALOR GAJAH – Kira-kira 243 nelayan dan awak-awak dari lapan pangkalan nelayan di Pantai Kundor hingga Klebang bakal menerima bayaran pampasan bagi projek pemanjangan jeti selewat-lewatnya sebelum Hari Raya Aidilfitri.
Ketua Menteri Melaka, Datuk Seri Sulaiman Md. Ali berkata, beliau telah memaklumkan kepada pihak pengurusan Tanjung Bruas Port supaya menjelaskan bayaran yang tertunggak sejak tiga tahun lalu.
“Mereka (Tanjung Bruas Port) kena bayar pampasan itu, saya sudah maklumkan kepada pihak terbabit dan kalau boleh bayar sebelum puasa atau selewat-lewatnya sebelum sambutan Hari Raya Aidilfitri.
“Panjang jeti yang disambung cuma 50 meter sahaja dan kalau sambung lima meter lagi, nelayan akan tuntut pampasan lagi. Ini biasalah jangan tak bayar sudahlah,” katanya kepada pemberita selepas Majlis Pelancaran dan Penyerahan Kunci Rumah Program Melaka Rumahku 2023 di Kampung Durian Daun di sini, hari ini.
Sebelum ini, media melaporkan, kira-kira 243 nelayan dan awak-awak merayu kerajaan negeri campur tangan, berhubung isu pampasan yang didakwa mereka masih belum dijelaskan bagi projek pemanjangan jeti.
Dalam perkembangan lain, Sulaiman berkata, Lembaga Perumahan Melaka (LPM) akan membina 60 lagi unit rumah melalui Program Melaka Rumahku 2023 melibatkan kos sebanyak RM3 juta pada tahun ini.

Menurutnya, program itu dikhususkan kepada mereka yang amat memerlukan melibatkan mangsa bencana, kebakaran, rumah terlalu usang dan tidak selamat dihuni. – KOSMO! ONLINE


Lagi suspek sindiket pengagihan kuota umrah direman
Oleh EDDY AQMAL MOHAMED HAMIDI

12 Februari 2023, 6:22 pm
PUTRAJAYA – Seorang lagi suspek yang dipercayai terlibat dengan sindiket rasuah pengagihan kuota tiket penerbangan umrah direman empat hari sehingga 15 Februari ini bagi membantu siasatan.
Perintah reman dikeluarkan Majistret Irza Zulaikha Rohanuddin selepas pihak Suruhanjaya Pencegahan Rasuah Malaysia (SPRM) membuat permohonan tersebut di Mahkamah Majistret Putrajaya hari ini.
Menurut sumber, suspek seorang lelaki yang juga berupakan pengarah urusan di sebuah agensi pelancongan di Selangor ditahan kira-kira pukul 3.30 petang ketika hadir memberikan keterangan di Ibu Pejabat SPRM di sini, semalam.
“Suspek ketujuh yang berusia 35 tahun ini dipercayai memberi suapan kepada suspek pertama dan kedua yang ditahan reman sebelum ini sebagai balasan membantu ejen pelancongannya mendapatkan tiket penerbangan untuk menunaikan ibadah umrah.
“SPRM juga telah memanggil beberapa saksi dari syarikat berkaitan dan tidak menolak kemungkinan akan memanggil lebih ramai lagi saksi bagi membantu siasatan,” katanya hari ini.
Menurut beliau, SPRM turut menyita eang tunai berjumlah kira-kira RM160,000, telefon bimbit dan beberapa buah komputer riba yang digunakan oleh suspek terbabit.

“Siasatan SPRM adalah menjurus kepada salah laku jenayah rasuah dalam kalangan pegawai-pegawai syarikat yang merupakan ejen tunggal kepada syarikat penerbangan luar negara.
“Siasatan awal mendapati tiada unsur salah laku oleh syarikat (ejen tunggal) ini tetapi pegawai-pegawai syarikat ini yang telah memanipulasi penjualan tiket melalui ‘komisyen’ yang diminta dari syarikat- syarikat pelancongan lain untuk kepentingan sendiri,” jelasnya.
Tambah beliau, siasatan yang dilakukan juga mendapati syarikat ejen tunggal tersebut telah menyempurnakan penjualan tiket-tiket berdasarkan kepada kuota yang dipersetujui dan ditetapkan oleh syarikat penerbangan luar negara berkaitan.
“Justeru, tiada timbul kebimbangan terhadap pengurangan jumlah kuota sedia ada yang diberikan oleh Kerajaan Arab Saudi kepada syarikat penerbangan luar negara tersebut kerana syarikat ejen tunggal sentiasa berjaya memenuhi kuota tiket seperti yang diperuntukkan,” katanya.
Sementara itu, Pengarah Kanan Bahagian Operasi Khas SPRM, Datuk Tan Kang Siang ketika dihubungi mengesahkan tangkapan serta reman tersebut dan memaklumkan kes disiasat di bawah Seksyen 16(a) Akta SPRM 2009.
Terdahulu, Kosmo! Online pada 10 Februari lalu melaporkan enam individu yang terdiri daripada pengarah serta kakitangan di enam buah syarikat pelancongan direman empat hari bagi membantu siasatan berhubung kegiatan sama.
Kesemua suspek yang berusia 34 hingga 55 tahun itu telah ditahan SPRM dalam beberapa siri operasi khas masing-masing di Kuala Lumpur, Selangor, Johor dan Kedah.
Difahamkan, modus operandi sindiket berkenaan adalah mengenakan bayaran rasuah antara RM50 hingga RM250 bagi setiap kuota tiket jemaah umrah bagi memastikan agensi-agensi umrah mendapat kuota tempat duduk dalam setiap penerbangan yang dijadualkan. – KOSMO! ONLINE


‘Makan malam kenangan terakhir kami’
Oleh NORHAFIZAN ZULKIFLI

12 Februari 2023, 5:45 pm
ROMPIN – Perjalanan pulang tiga rakan daripada makan malam bersama dua sahabat lain berakhir tragedi apabila ketiga-tiga mereka maut dalam kemalangan ngeri di Kilometer 27 Jalan Ibam – Rompin, dekat kilang Farm Fresh kelmarin.
Dalam kejadian kira-kira pukul 10.08 malam itu, dua beradik iaitu Suhada Ramli, 22, dan kakaknya Nazira, 23, dan rakan mereka, Nurul Natasha Ahmad Akbal, 22, meninggal dunia di lokasi kejadian.
Kemalangan dipercayai berlaku apabila kereta jenis Perodua Myvi yang dinaiki ketiga-tiga mereka dari arah Muadzam Shah ke Rompin terbabas ke laluan bertentangan dan melanggar treler yang datang dari arah hadapan.
Seorang rakan mangsa, Liely Khafisah Md. Deli, 22, berkata, Suhada telah menghubunginya dan Norshahira Mohd Isa, 22, mengajak mereka berdua makan di sebuah restoran di bandar Muadzam Shah.
Menurutnya, selepas pertemuan mereka di restoran berkenaan, Shuhada telah menghantarnya dan Norshahira pulang ke rumah mereka di Bukit Ibam kira-kira pukul 8 malam.
“Itu kali terakhir kami berjumpa dengan mereka bertiga. Saya mendapat berita menimpa mereka kira-kira pukul 1 pagi melalui rakan-rakannya dan sangat terkejut kerana baharu saja kami bersembang panjang,” katanya.

Liely Khafisah berkata, kesemua mereka telah bersahabat sejak belajar di Sekolah Menengah Kebangsaan (SMK) Rompin dan ketiga-tiga mangsa tidak menunjukkan sebarang perubahan ketika perjumpaan yang diadakan di restoran berkenaan.
“Tak ada apa yang berubah. Mereka juga saya lihat ceria seperti biasa,” ujarnya sebak. – KOSMO! ONLINE


LADA sasar pelaburan komersial RM1 bilion tahun ini
Oleh NUR AMALINA AZMAN

12 Februari 2023, 6:14 pm
LANGKAWI – Pulau Langkawi disasarkan menerima pelaburan baharu bernilai RM1 bilion pada tahun ini membabitkan pelbagai sektor komersial termasuk pembinaan hotel bertaraf empat dan lima bintang.
Timbalan Ketua Pegawai Eksekutif (Sektor Perancangan Dan Pembangunan) Lembaga Pembangunan Langkawi (LADA), Wan Kamarul Faisal Wan Kamardin berkata, antara sektor lain adalah produk eko-pelancongan dan pusat beli-belah.
Katanya, pihaknya mengalu-alukan pelbagai jenis bentuk pelaburan ke pulau peranginan tersebut.
“Pulau ini mencatatkan pelaburan daripada sektor pelancongan yang bernilai RM1.8 bilion pada 2022 berbanding RM1.2 bilion pada 2021.
“Walaupun pertumbuhan ekonomi tersebut dilihat agak perlahan, namun nilai pelaburan yang masuk ke pulau ini masih positif berikutan fasa pemulihan ekonomi pasca Covid-19,” katanya pada sidang akhbar selepas program Langkawi Invest Day di sini hari ini.
Menurut beliau, pelaburan baharu yang berimpak tinggi seperti pelaburan berasaskan pelancongan kesihatan seperti hospital pakar atau pusat kesihatan amat diperlukan bagi menjadikan Langkawi hab pelancongan perubatan di negara ini.

Selain itu, katanya, pelaburan dalam bidang pendidikan juga mempunyai potensi besar untuk dibangunkan dengan mewujudkan universiti atau kolej antarabangsa bagi meletakkan pulau ini sebagai hab pendidikan. – KOSMO! ONLINE


Hujan lebat, ribut petir di lapan negeri petang ini
Oleh KOSMO!

12 Februari 2023, 5:35 pm
PETALING JAYA – Jabatan Meteorologi (MetMalaysia) meramalkan ribut petir dan hujan lebat melibatkan lapan negeri sehingga pukul 7 malam ini.
MetMalaysia menerusi laporannya berkata, antara negeri terlibat adalah Perak, Selangor, Negeri Sembilan dan Johor.
“Ribut petir, hujan lebat dan angin kencang dijangka berlaku di negeri Perak iaitu di Kampar, Batang Padang dan Muallim manakala Selangor meliputi Hulu Selangor, Gombak, Petaling, Hulu Langat dan Sepang.
“Negeri Sembilan cuaca sama diramal di Seremban, Port Dickson dan Rembau serta Johor di Tangkak, Muar, Batu Pahat, Kluang, Pontian, Kulai, Kota Tinggi dan Johor Bahru,” katanya.
Sementara itu di Melaka, Wilayah Persekutuan Kuala Lumpur dan Putrajaya, ribut petir dijangka berlaku di seluruh kawasan.
“Di Sarawak pula melibatkan Sarikei (Sarikei dan Meradong), Sibu (Sibu dan Selangau) dan Mukah,” tambahnya. – KOSMO! ONLINE


8 individu sindiket kutu ‘Sapiza Saving Extra’ ditahan
Oleh KOSMO!

12 Februari 2023, 5:39 pm
KUALA LUMPUR – Seramai lapan individu termasuk dalang utama sindiket skim simpanan yang dikenali sebagai Sapiza Saving Extra (SSE) berjaya ditahan pihak polis pada 27 Januari lalu.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, kesemua mereka terdiri daripada dua lelaki dan enam wanita berusia dalam lingkungan usia 31 hingga 37 tahun.
Ujarnya, PDRM menerusi Jabatan Siasatan Jenayah Komersil (JSJK) telah melakukan serbuan dan tangkapan di sekitar Kuala Lumpur, Terengganu, Perak dan Negeri Sembilan.
“Sehingga kini, sejumlah 116 laporan polis telah diterima melibatkan nilai kerugian berjumlah RM4,438,300.
“Siasatan awal mendapati skim ini telah mula aktif sejak tahun 2015 dengan menawarkan simpanan berasaskan ‘Permainan Kutu’.
“Namun bermula pada tahun 2021, skim ini mula menawarkan beberapa pelan simpanan baharu iaitu pelan serendah RM250 sehingga RM20,000 merangkumi tempoh simpanan antara dua hingga lima bulan,” katanya dalam satu kenyataan hari ini.

Tambah Noorsiah, skim baharu yang ditawarkan kononnya turut menjanjikan keuntungan sebanyak 15 peratus hingga 40 peratus daripada jumlah wang yang disimpan.
Bagaimanapun katanya, sejak bulan Oktober tahun lalu, pengendali Skim Simpanan ini didapati mulai gagal untuk melunaskan pembayaran keuntungan kepada peserta.
Dalam pada itu, antara barang yang dirampas adalah sebuah kenderaan mewah, kad-kad bank, telefon bimbit pelbagai jenama dan pelbagai dokumen yang dipercayai digunakan dalam aktiviti penipuan ini.
Kes disiasat di bawah Seksyen 420 Kanun Keseksaan dan Akta Pencegahan Pengunahan Wang Haram dan Pencegahan Pembiayaan Keganasan 2001.
Noorsiah juga mengingatkan orang ramai agar sentiasa berwaspada dan melaksanakan semakan yang lebih terperinci sebelum menyertai mana-mana skim pelaburan atau simpanan yang menjanjikan keuntungan yang terlalu lumayan.
“Dapatkan maklumat lanjut dari sumber-sumber rasmi seperti Semak Mule, Alert List Bank Negara Malaysia (BNM) dan Security Commission (SC) sebelum membuat keputusan untuk menyertai skim-skim yang meragukan,” katanya.
Terdahulu, Kosmo! melaporkan lebih 2,000 individu berputih mata apabila mereka menjadi mangsa penipuan kepada skim ‘kutu extra’ didalangi seorang wanita digelar ‘ibu kutu’.
Tidak hanya kempunan untuk mendapatkan pulangan tambahan hasil pelaburan kutu yang dilakukan, malah rata-rata mangsa mendakwa mengalami kerugian sehingga mencecah puluhan ribu ringgit.
Difahamkan, ibu kutu kepada skim ini dipercayai berjaya mengumpul sejumlah RM70 juta hasil kutipan duit kutu daripada pemain sebelum wanita itu dilaporkan menghilangkan diri. – KOSMO! ONLINE


Nurul Izzah pilih sertai Sekretariat Jawatankuasa Penasihat
Oleh NUR HUDA MUSA

12 Februari 2023, 5:31 pm
PETALING JAYA – Pengerusi Jawatankuasa Penasihat Menteri Kewangan, Tan Sri Mohd. Hassan Marican menjemput Naib Presiden Parti Keadilan Rakyat (PKR), Nurul Izzah Anwar untuk menyertai sekretariat tersebut dalam usaha membantu memperkukuh ekonomi negara dan rakyat.
Mohd. Hassan dalam satu kenyataan berkata, jemputan itu dibuat selepas mesyuarat sulung jawatankuasa itu diadakan pada Jumaat lepas.
“Peranan utama Jawatankuasa Penasihat adalah, antara lain, menasihati Menteri Kewangan mengenai cara dan langkah untuk meningkatkan asas hasil negara dan mengurangkan perbelanjaan pengurusan.
“Jawatankuasa ini juga akan menasihati Menteri Kewangan mengenai perkara berkaitan dengan subsidi, termasuk menyemak dan menyusun semula subsidi sedia ada dan penyediaan perlindungan sosial yang lebih holistik,” katanya di sini hari ini.
Mohd. Hasan berkata, Menteri Kewangan juga akan dinasihatkan mengenai perkara berkaitan dengan Syarikat Berkaitan Kerajaan (GLC), termasuk menentukan kaitannya dalam konteks semasa dan menyatukannya mengikut kesesuaian.
“Selain itu, jawatankuasa turut akan menasihatkan menteri berkenaan hutang negara dan tadbir urus yang baik.

“Jawatankuasa Penasihat ini juga akan melapor terus kepada Menteri Kewangan, dan hendaklah bermesyuarat sekerap mungkin bergantung kepada keperluan,” ujarnya.
Katanya, sekretariat untuk menyokong operasi Jawatankuasa Penasihat telah dibentuk dan terletak di Menara Berkembar Petronas (KLCC).
“Nurul Izzah telah dijemput untuk mengetuai bersama sekretariat itu bersama Pengurus Kanan Petronas, Khairil Anuar Ramli,” tambahnya.
Terdahulu, Nurul Izzah memaklumkan bahawa beliau tidak lagi berkhidmat sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim. – KOSMO! ONLINE


Depenksel jadi pusat sehenti keperluan peniaga, penjaja
Oleh KOSMO!

12 Februari 2023, 5:44 pm
SHAH ALAM- Dewan Perniagaan dan Keusahawanan Selangor (Depenksel) mengambil peranan sebagai pusat sehenti bagi golongan peniaga dan penjaja mendapatkan keperluan mereka dengan lebih mudah dan terjamin.
Untuk mencapai misi tersebut, satu  perjanjian usaha sama antara Depenksel dan JW Equipment Sdn. Bhd.yang mana satu Syarikat Tujuan Khas (SPV) yang
bernama Rangkaian DPU Sdn.Bhd. telah dibentuk bagi mengendali program tersebut.
Kedua-dua entiti berkenaan mempunyai pegangan masing-masing di dalam SPV tersebut.
Presiden Depenksel, Datuk Anowar Che Omar berkata, secara dasarnya, program tersebut berfungsi untuk mempromosikan barang kelengkapan keperluan peniaga dari kilang JW Equipment kepada golongan peniaga dan penjaja di negeri itu.
“Depenksel berperanan sebagai pusat sehenti dalam menyediakan semua kelengkapan yang diperlukan oleh peniaga dan penjaja termasuk peralatan seperti khemah perniagaan dan alatan lain pada harga yang lebih berpatutan serta jaminan kualliti terbaik.
“Jadi apabila peniaga dan penjaja memerlukan apa saja berkaitan keperluan alatan perniagaan mereka tidak perlu pening atau tercari-cari sebaliknya boleh mendapatkannya melalui Depenksel,”katanya.

Beliau berkata demikian kepada pemberita selepas majlis perjanjian usaha sama tersebut di sini baru-baru ini.
Anowar menjelaskan, program tersebut memanfaatkan segala sumber dan menggunakan jaringan strategik tersedia di samping meneroka peluang- peluang baharu bagi memastikan pembangunan dapat direalisasikan demi kesejahteraan rakyat.
Mengulas lanjut Anowar berkata, program berkenaan akan bermula di Selangor sebagai permulaan dan akan dilanjutkan ke negeri-negeri lain secara berperingkat. -KOSMO!ONLINE


Perlis mohon peruntukan projek pembangunan RM3 bilion
Oleh SYED AZLAN SAYID HIZAR

12 Februari 2023, 5:16 pm
KANGAR – Kerajaan Negeri Perlis memohon peruntukan sebanyak RM3 bilion daripada kerajaan Persekutuan bagi 80 projek pembangunan di bawah Rolling Plan 3 (RP3) Rancangan Malaysia Ke-12 di negeri itu.
Menteri Besar Perlis, Mohd. Shukri Ramli berkata, peruntukan merangkumi projek untuk Syarikat Air Perlis (SAP) dan projek prasarana lain untuk kesejahteraan rakyat .
“Kerajaan negeri berharap permohonan ini dapat diluluskan oleh Perdana Menteri, Datuk Seri Anwar Ibrahim selaras konsep Malaysia Madani agar rakyat Perlis tidak ketinggalan daripada segi pembangunan dan prasarana.
“Selain melibatkan projek-projek SAP, permohonan peruntukan itu juga akan digunakan untuk menaiktaraf Kompleks Imigresen, Kastam, Kuarantin dan Keselamatan (ICQS) Wang Kelian,” katanya ketika ditemui di Tangki Air SAP di Anak Chelong dekat sini hari ini.
Terdahulu Mohd. Shukri menyertai program Rehlah Keluarga SAP (Rekersap) bersama Setiausaha Kerajaan Negeri, Datuk Seri Hasnol Zam Zam Ahmad dan Ketua Pegawai Eksekutif SAP, Dr. Mohmad Asari Daud.
Ketika ditanya mengenai isu air tidak terhasil (NRW) yang serius di Perlis, Mohd. Shukri berkata, SAP telah mengambil beberapa langkah untuk mengatasi masalah air yang membelenggu penduduk negeri itu.

“Dalam isu NRW, kerajaan negeri melalui SAP memandang serius perkara tersebut dan beberapa punca masalah telah dikenal pasti.
“Sekiranya semua pengguna melaporkan masalah kebocoran paip, ia akan membantu menyelesaikan isu NRW dengan kadar segera,” jelasnya. – KOSMO! ONLINE


Lelaki tumbuk kakak selepas didakwa curang dengan suami
Oleh CHERINE JON

12 Februari 2023, 5:11 pm
PADAWAN – Polis memburu seorang lelaki kerana mencederakan kakaknya selepas mengamuk di rumah mereka di Kampung Segedup, Jalan Batu Kawa di sini semalam.
Ketua Polis Daerah Padawan, Superintendan Abang Zainal Abidin Abang Ahmad berkata, pihaknya menerima laporan daripada mangsa, 34, pada pukul 5.52 petang iaitu beberapa jam selepas kejadian.
Katanya, pada pukul 3.34 petang semalam, mangsa yang juga anggota bomba telah dipukul oleh adiknya itu sehingga menyebabkannya mengalami kesakitan pada kepala dan lebam di bahu, lengan dan tangan.
“Sebelum kejadian, mangsa dan adik perempuannya sedang melakukan kerja di dapur, manakala suspek sedang duduk makan di lantai dapur.
“Suspek tiba-tiba membuat bising, membebel, memaki hamun serta menuduh mangsa membuat perkara yang tidak baik di belakang suaminya.
“Mangsa kemudian menegur suspek menyebabkan suspek terus memukulnya bertubi-tubi di bahagian kepala, bahu, lengan dan tangan kiri,” katanya dalam kenyataan, hari ini.

Abang Zainal menambah, suspek yang merupakan anak kedua daripada empat beradik juga sering mengamuk tanpa sebab kepada adik-beradik dan ibu bapanya, tetapi tiada laporan polis dibuat.
Katanya, pasukan detektif telah diarahkan menangkap suspek yang berusia 32 tahun dan kes disiasat di bawah Seksyen 323/18A Kanun Keseksaan. – KOSMO! ONLINE


Babi hutan serang pelancong leka bermain papan luncur salji
Oleh KOSMO!

12 Februari 2023, 5:30 pm
TOKYO – Seekor babi hutan dirakam menuruni kawasan cerun di sebuah pusat peranginan di Jepun sebelum merempuh dua pemain papan luncur salji dan melarikan diri.
Kejadian itu berlaku di Pusat Peranginan Salji Alpen Blick di Bandar Myoko.
Berdasarkan rakaman tersebut, seorang pemain dilihat berhenti di bahagian bawah cerun.
Beberapa minit kemudian, seekor babi hutan kelihatan berlari dan merempuh mangsa.
Mangsa kemudian terjatuh ke tanah dan terus menendang babi itu. Dia menggunakan papan luncur salji untuk melindungi diri ketika orang ramai yang menyaksikan kejadian itu terkejut dan melarikan diri.
Dalam rakaman lain, haiwan liar itu dilihat merempuh pemain kedua sebelum melarikan diri apabila siren dibunyikan oleh kakitangan.

Tidak jelas dari mana datangnya babi hutan itu dan ke mana ia pergi.
Pengurus resort, Hazawa Kazuhiko berkata, dia tidak pernah melihat perkara itu berlaku sebelum ini.
Tambah beliau, pusat peranginan itu akan meningkatkan rondaan dan mengambil langkah berjaga-jaga lain. – Agensi


Mahkamah: Bantahan awal PN terhadap petisyen Parlimen Marang ditolak
Oleh MOHD AZLI ADLAN

12 Februari 2023, 5:52 pm
KUALA TERENGGANU – Permohonan Perikatan Nasional (PN) untuk membatalkan petisyen dibuat Barisan Nasional (BN) terhadap keputusan Pilihan Raya Umum ke-15 (PRU15) bagi kawasan Parlimen Marang ditolak Mahkamah Pilihan Raya di sini hari ini.
Hakim Datuk Hassan Abdul Ghani juga memerintahkan Ahli Parlimen Marang, Tan Sri Abdul Hadi Awang agar membayar kos RM20,000 terhadap pempetisyen iaitu BN Terengganu berikutan penolakan tersebut.
Dalam prosiding yang berlangsung secara online tersebut, beliau turut menetapkan perbicaraan penuh bagi petisyen berkenaan pada 6 Mac sehingga 21 Mac depan.
Sementara itu peguam, Amin Othman yang mewakili BN Terengganu berkata, mahkamah menolak semua alasan dikemukakan PN dalam bantahan awal terbabit.
“Ini termasuk tarikh memfailkan petisyen ini yang didakwa telah melebihi had masa ditetapkan Akta Kesalahan Pilihan Raya 1954.
“Sebaliknya mahkamah bersetuju petisyen telah difailkan dalam tempoh 21 hari selepas keputusan PRU15 diwartakan,” katanya.

Sebelum ini, BN Terengganu memfailkan petisyen membatalkan kemenangan di Parlimen Marang, Kuala Terengganu dan Kemaman pada 3 Januari lalu.
Pengerusi BN Terengganu, Datuk Ahmad Said mendakwa pihaknya mempunyai bukti unsur politik wang oleh Pas bagi memancing undi untuk tiga kawasan Parlimen berkenaan pada PRU15. – KOSMO! ONLINE


Pasukan QRT optima operasi pintu masuk Malaysia-Singapura
Oleh MOHAMAD FAIZAL HASHIM

12 Februari 2023, 4:41 pm
JOHOR BAHRU – Penubuhan Pasukan Khas Tindak Cepat (QRT) yang diletakkan di Kompleks Kastam, Imigresen dan Kuarantin (CIQ) di Bangunan Sultan Iskandar (BSI), di sini dan Kompleks Sultan Abu Bakar (KSAB), Gelang Patah berjaya meningkatkan keupayaan perkhidmatan pemeriksaan Imigresen di kedua-dua pintu masuk negara itu.
Ketua Pengarah Imigresen, Datuk Seri Khairul Dzaimee Daud berkata, penugasan QRT itu membolehkan perkhidmatan jabatan dioptimakan di waktu puncak seterusnya mengatasi masalah kesesakan di kawasan terbabit.
“Sebelum wujudnya QRT, jumlah kereta yang boleh diuruskan kemasukan dan diselesaikan pengesahan dokumennya dalam masa satu jam ialah 1,400.
“Setelah ditubuhkan QRT, jumlah itu meningkat sebanyak antara 900 hingga 1,000 kereta dengan syarat tiada masalah daripada segi urusan Jabatan Pengangkutan Jalan (JPJ) ataupun baki Touch N’ Go mereka tidak mencukupi.
“Dengan adanya QRT, kesemua kaunter pemeriksaan dapat dibuka, hasilnya sebanyak 2,300 buah kereta boleh diselesaikan dalam masa satu jam berbanding sebelum ini sekali gus melancarkan pergerakan,” katanya ketika ditemui selepas melakukan tinjauan di laluan kereta dan penumpang bas di CIQ BSI, di sini hari ini.
Dalam pada itu, Khairul Dzaimee berkata, penugasan pasukan QRT yang dipinjamkan dari bahagian lain dalam jabatan turut memberi impak kepada pergerakan laluan pengembara yang menaiki bas.

“Dengan adanya QRT ini, kami mengambil masa lebih kurang tiga jam untuk menyelesaikan kesemua 3,200 pengunjung. Mereka hanya perlu menunggu antara 12 hingga 15 minit,” katanya.
Katanya, susulan kejayaan penugasan QRT itu, pihaknya kini dalam proses mengaktifkan pasukan tersebut di pintu sempadan di Bukit Kayu Hitam, Kedah dan Sungai Tujuh, Sarawak, menjelang hujung bulan ini. – KOSMO! ONLINE


Masir Kujat sertai Parti Bangsa Malaysia
Oleh CHERINE JON

12 Februari 2023, 4:46 pm
KUCHING – Bekas Ahli Parlimen Sri Aman, Datuk Masir Kujat kini menyertai Parti Bangsa Malaysia (PBM), selain dilantik sebagai Setiausaha Agung parti.
Perkara itu dinyatakan oleh Presiden PBM, Datuk Larry Sng menerusi satu kenyataan, hari ini.
Larry menambah selain Masir, beberapa golongan profesional Dayak juga telah memohon untuk menyertai PBM.
“Beberapa pelantikan lain telah dibuat dan penstrukturan semula beberapa jawatankuasa negeri telah selesai dan kini PBM bergerak ke hadapan,” katanya.
Masir sebelum ini telah keluar dari Parti Sarawak Bersatu (PSB) pada 30 Mac tahun lalu untuk menjadi calon bebas.
Beliau sebelum ini menyertai PSB pada Mac 2019 selepas meletak jawatan daripada Parti Rakyat Sarawak (PRS).

Masir juga pernah menjawat jawatan Timbalan Menteri Dalam Negeri dari 2015 hingga 2018. – KOSMO! ONLINE


Nurul Izzah bukan lagi penasihat ekonomi Anwar
Oleh KOSMO!

12 Februari 2023, 4:32 pm
PETALING JAYA – Naib Presiden Parti Keadilan Rakyat (PKR), Nurul Izzah Anwar mengumumkan beliau tidak lagi berkhidmat sebagai Penasihat Kanan Ekonomi dan Kewangan kepada Perdana Menteri yang juga bapanya, Datuk Seri Anwar Ibrahim.
Menurutnya, beliau telah menerima pelawaan Pengerusi Jawatankuasa Penasihat kepada Menteri Kewangan, Tan Sri Mohd Hassan Marican untuk menganggotai Sekretariat Jawatankuasa Penasihat bagi membantu usaha memperkukuh ekonomi negara dan rakyat.
“Saya amat menghargai setiap peluang untuk menyumbang kepada negara demi melakar masa depan yang lebih baik untuk Malaysia.
“Saya mengambil kesempatan ini bagi menzahirkan sepenuh penghargaan atas setiap sokongan dan dokongan yang diberikan, baik daripada orang ramai mahu pun seluruh pasukan perkhidmatan awam dan komuniti Kerajaan.
“Rakyat Malaysia secara keseluruhan mengharapkan masa depan yang cemerlang dan penyatuan yang utuh dipimpin Perdana Menteri bersama Kerajaan Perpaduan,” katanya dalam satu kenyataan hari ini.
Nurul Izzah seterusnya berkata, beliau berharap khidmatnya membantu Mohd. Hassan berserta anggota jawatankuasa lain mampu memberi manfaat kepada negara tercinta.

“Terima kasih saya ucapkan kepada seluruh Jawatankuasa. Sama-samalah kita menyumbang dalam sebarang kapasiti demi negara kita,” katanya.
Pelantikan Nurul Izzah sebagai Penasihat Kanan Ekonomi dan Kewangan kepada Perdana Menteri sebelum ini mengundang kritikan sebilangan pihak termasuk mengaitkannya dengan amalan nepotisme.
Anwar namun mempertahankan pelantikan itu dengan menegaskan Nurul Izzah tidak akan menerima sebarang elaun dan beliau yang mempelawa bekas Ahli Parlimen Permatang Pauh itu membantunya sebagai penasihat di Jabatan Perdana Menteri. – KOSMO! ONLINE


Suri rumah maut kereta langgar lori bawa kelapa sawit
Oleh MASTURAH SURADI

12 Februari 2023, 4:19 pm
KOTA TINGGI – Seorang suri rumah maut selepas kenderaan dinaiki melanggar belakang sebuah lori membawa muatan buah kelapa sawit di Felda Semenchu malam tadi.
Dalam kejadian kira-kira 10.07 malam itu, mangsa, Rosnah Tumiran, 43, disahkan meninggal dunia di tempat kejadian akibat kecederaan parah.
Ketua Polis Daerah Kota Tinggi, Superintendan Hussin Zamora berkata, pihaknya menerima laporan berkaitan kemalangan tersebut yang melibatkan Perodua Alza dan sebuah lori dimana menyebabkan penumpang wanita kereta berkenaan maut.
“Mangsa merupakan suri rumah beralamat di Felda Air Tawar 4. Ketika kejadian, mangsa bersama suami dan anak perempuannya berusia 17 tahun dalam perjalanan dari rumah di Felda Air Tawar 4 menghala ke Felda Semenchu.
“Punca kemalangan disyaki pemandu Perodua Alza gagal mengawal kenderaannya hingga melanggar bahagian lori jenis Daihatsu yang berada di hadapan,” katanya dalam kenyataan hari ini.
Jelasnya, mayat mangsa dibawa ke Hospital Kota Tinggi untuk urusan bedah siasat dan kes disiasat dibawah Seksyen 41(1) Akta Pengangkutan Jalan 1987 manakala suami dan anaknya dihantar ke hospital berhampiran untuk rawatan lanjut.

Sementara itu, seramai lapan anggota bomba dari Balai Bomba dan Penyelamat (BBP) Bandar Penawar dikejarkan ke lokasi kejadian selepas menerima panggilan kecemasan.
Komander Operasi, Pegawai Bomba Kanan I KUP Izwani Abd Hamid berkata, pasukan keluaran operasi (PKO) bertindak membuat penyelamatan mangsa yang tersepit sebelum disahkan meninggal dunia oleh pegawai perubatan perubatan di lokasi. – KOSMO! ONLINE


Semua daerah ada Pejabat Perangkaan
Oleh ADNAN IBRAHIM

12 Februari 2023, 4:08 pm
BATU PAHAT – Jabatan Perangkaan Malaysia (DOSM) membayangkan akan membuka pejabat operasinya di semua 156 daerah di negara ini, namun pembukaan pejabat berkenaan akan mengikut keperluan dan kepentingan kiraan statistik di sesebuah daerah.
Ketua Perangkawan Negara, Datuk Seri Dr. Mohd. Uzir Mahidin berkata, sehingga kini DOSM telah membuka 30 pejabat operasi di peringkat daerah yang berperanan mengumpulkan data-data dalam usaha membantu pembangunan negara.
“Keperluan pejabat operasi DOSM ini adalah berpandukan kepada jumlah penduduk, pendapatan, kehadiran pelancong dan sumber ekonomi sesebuah daerah yang ada di negara ini.
“Bagi daerah yang tidak mempunyai pejabat operasi, buat masa ini data dan statistik daerah berkenaan akan diuruskan oleh petugas dari pejabat operasi yang berhampiran,” katanya pada sidang akhbar selepas majlis Perasmian Pejabat Operasi DOSM Batu Pahat di sini hari ini.
Jelas Mohd. Uzir, bermula Januari 2023, bagi pengumpulan data dan statistik di setiap daerah yang mempunyai pejabat operasi, ia akan dilakukan oleh satu sekretariat khas yang diketuai oleh Pegawai Daerah dan disertai Pengarah DOSM Negeri.
“Jika 10 tahun lalu, tiada keperluan untuk membuka pejabat operasi di setiap daerah, dan hanya bergantung kepada pejabat di peringkat negeri, namun kini keperluan berkenaan sememangnya ada serta kita akan laksanakannya berperingkat.

“Sebagai contohnya pembukaan pejabat operasi DOSM di Batu Pahat ini sememangnya perlu kerana daerah ini merupakan daerah kedua tertinggi bilangan penduduk dan mempunyai pertubuhan perniagaan terbanyak selepas Johor Bahru, selain mendominasi sektor perkhidmatan,” katanya. – KOSMO! ONLINE


Thaipusam: Ustaz Wadi Annuar mohon maaf sebut ‘sembah syaitan’
Oleh KOSMO!

12 Februari 2023, 5:10 pm
PETALING JAYA – Penceramah bebas, Ustaz Mohamad Wadi Annuar Ayub membuat permohonan susulan kenyataannya berhubung perarakan Thaipusam disertai kaum Melayu beragama Islam baru-baru ini.
Mohamad Wadi dalam satu kenyataan media berkata, beliau dalam satu ceramah di Masjid Al-Azim di Melaka terlepas pandang dengan menyebut perkataan ‘sembah syaitan’.
“Dalam ceramah itu, saya telah menyebut tentang perarakan Thaipusam yang dihadiri oleh sekumpulan orang Melayu dan ia merupakan kesalahan dalam agama Islam kerana menyertai perayaan agama lain yang berbentuk keagamaan.
“Saya terlepas pandang dengan menyebut perkataan ‘sembah syaitan’ dan ia kekhilafan saya sendiri. Dengan ini saya mohon maaf kepada seluruh masyarakat India beragama Hindu di atas kenyataan tersebut,” katanya hari ini.
Mohamad Wadi seterusnya berkata, beliau tidak berniat untuk menghina atau menyinggung perasaan mana-mana penganut agama lain.
Ujarnya, beliau menghormati masyarakat berbilang kaum dan agama di negara ini dan berharap dengan permohonan maaf itu maka keharmonian rakyat berbilang kaum dapat dicapai. – KOSMO! ONLINE


BN Pusat sokong kerajaan Sabah pimpinan Hajiji
Oleh KOSMO!

12 Februari 2023, 4:27 pm
PETALING JAYA – Barisan Nasional (BN) Pusat mengambil ketetapan memberi sokongan dan mendokong Kerajaan Perpaduan Sabah pimpinan Ketua Menteri, Datuk Seri Hajiji Noor.
Setiausaha Agung BN, Datuk Seri Dr. Zambry Abd. Kadir berkata, pendirian itu sejajar dengan ketetapan parti-parti di peringkat Persekutuan yang membentuk Kerajaan Perpaduan.
“Sebuah Sekretariat Tetap Kerajaan Perpaduan Malaysia telah dibentuk untuk menyelaras semua parti-parti yang mengasaskannya.
“Ini termasuk ketetapan Majlis Pimpinan Sekretariat Kerajaan Perpaduan Malaysia yang bersidang pada 7 Februari lalu untuk diwujudkan Sekretariat serupa di peringkat negeri-negeri termasuk Sabah.
“BN Sabah dipertanggung-jawabkan bagi menggembleng segala usaha dan upaya untuk memastikan agenda perpaduan ini dapat direalisasikan sekaligus memberikan khidmat bakti terbaik kepada rakyat Sabah melalui Kerajaan Perpaduan Sabah,” katanya dalam satu kenyataan media hari ini.
Zambry berkata, BN Pusat menamakan Datuk Yakub Khan selaku Timbalan Pengerusi Badan Perhubungan UMNO Sabah untuk mewakili UMNO dan BN Sabah dalam perundingan dengan Kerajaan Perpaduan Sabah.

Pengerusi BN Sabah yang juga Ketua UMNO Sabah, Datuk Seri Bung Moktar Radin Januari lalu mengumumkan UMNO dan BN Sabah menamatkan kerjasama membentuk kerajaan negeri Sabah yang dimeterai sejak Pilihan Raya Negeri (PRN) pada September 2020.
Bagaimanapun, lima Ahli Dewan Undangan Negeri (ADUN) BN Sabah kemudian menegaskan mereka tidak menyokong keputusan berkenaan. – KOSMO! ONLINE


Pelajar cedera dipukul pak guard ‘lalok’
Oleh MOHAMAD NAUFAL MOHAMAD IDRIS

12 Februari 2023, 4:57 pm
SHAH ALAM – Seorang pelajar lelaki sebuah sekolah antarabangsa cedera di kepala selepas dipukul pengawal keselamatan yang dipercayai di bawah pengaruh dadah di lobi sebuah pusat beli- belah di Glenmarie, semalam.
Dalam kejadian kira-kira pukul 6.30, petang itu, mangsa berusia 17 tahun dan merupakan warga Filipina cedera dipukul menggunakan ‘cement compacter’.
Ketua Polis Daerah Shah Alam, Asisten Komisioner Mohd. Iqbal Ibrahim berkata, kejadian dikatakan berlaku ketika mangsa sedang menyiapkan litar permainan kereta kebal di taman pasar raya itu bersama beberapa individu yang lain.
“Suspek berusia 34 itu mengaku memukul mangsa kerana berhalusinasi pada masa kejadian.
“Siasatan turut mendapati suspek bukan pengawal keselamatan di pusat beli belah itu sebaliknya di lokasi lain. Semakan mendapati suspek mempunyai dua rekod dadah,” katanya dalam kenyataan hari ini.
Suspek yang berjaya ditangkap di sekitar lokasi kejadian.
Beliau menambah,mangsa yang cedera telah dibawa ke pusat perubatan swasta untuk rawatan lanjut manakala suspek direman selama empat hari dan kes disiasat mengikut Seksyen 324 Kanun Keseksaan. – KOSMO!ONLINE


Kuarters hampir roboh, guru bersama 4 anak bermalam di sekolah
Oleh KOSMO!

12 Februari 2023, 4:10 pm
PETALING JAYA – Seorang guru wanita di Sabah menjadi perhatian apabila memilih kelas di sebuah sekolah di Sabah sebagai tempat untuk bermalam.
Menggunakan nama WirawatiLawe, cikgu tersebut mendakwa kuarters yang disediakan sebelum ni terlalu uzur untuk didiami malah disahkan tidak selamat oleh Jabatan Kerja Raya (JKR).
“Pejabat Pendidikan Daerah (PPD) Beluran juga maklumkan perkara sama. Sekolah terletak di kawasan pedalaman dan pulau hingga sukar cari rumah sewa.
“Jadi pihak sekolah sarankan untuk tinggal sementara di kelas prasekolah,” tulisnya di TikTok.
Menurutnya, dia bermalam di sekolah tersebut bersama empat orang anak dan seorang lagi guru perempuan yang menjadi teman serumah sejak awal berkhidmat, iaitu pada Oktober 2019.
Sementara itu, Mohd. Fadli Salleh atau lebih dikenali Cikgu Fadli, menggesa supaya Menteri Pendidikan, Fadhlina Sidek, bertindak segera.

“Kebajikan guru ini perlu diberi perhatian segera. Takkan nak tunggu ada kecederaan dan kemalangan dulu baru nak bertindak.
“Mohon kawan-kawan yang ada akses dengan menteri panjangkan hal ini. Hal ni perlu diberi keutamaan teratas dah ni, isu keselamatan dan kebajikan guru.
“Mentang-mentang beliau bertugas di pedalaman, tak ramai yang bagi perhatian sewajarnya. Kasihannya rakan guru saya ni.
“Sedih lihat ada rakan guru terpaksa berkorban sampai tahap macam ni. Mundur sangatkah negara kita?,” soalnya di Facebook. – KOSMO! ONLINE


5 lelaki ‘geng’ samun kedai serbaneka diberkas
Oleh NURUL IZZATI ZAINI

12 Februari 2023, 4:22 pm
AMPANG – Lima lelaki disyaki terlibat kes samun bersenjata sejak sebulan lepas akhirnya berjaya diberkas selepas ditahan dalam serbuan berasingan di sekitar Kuala Lumpur, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, penahanan itu dibuat susulan kejadian samun di sebuah premis serbaneka 24 jam di Taman Keramat Permai, Ampang pada 29 Januari lalu.
Ujarnya, kira-kira pukul 5.15 petang semalam, sepasukan polis dari Ketua Bahagian Siasatan Jenayah Ampang Jaya telah membuat beberapa siri tangkapan di sekitar Kuala Lumpur.
“Susulan itu kami berjaya menangkap lima orang lelaki warganegara tempatan berusia 20 hingga 30 tahun dalam empat siri serbuan di kawasan Wangsa Maju dan Pudu.
“Suspek ada yang bekerja sebagai pembantu kedai dan ada yang menganggur. Modus operandi suspek adalah melakukan samun secara berkumpulan dengan mensasarkan kedai serbaneka 24 jam.
“Hasil dari kegiatan berkenaan dibahagikan antara suspek untuk kegunaan perbelanjaan harian,” katanya dalam satu kenyataan hari ini.

Tambah Mohamad Farouk, pihak polis juga berjaya membongkar dua lagi kes samun kedai serbeneka di Kuala Lumpur yang dilakukan oleh suspek dan soal siasat masih dijalankan untuk mengenalpasti kes-kes tersebut.
Katanya lagi, kesemua suspek mempunyai pelbagai rekod kesalahan lampau berkaitan dadah dan ujian saringan awal air kencing mendapati kesemua mereka positif dadah.
Dalam pada itu, antara barang yang berjaya dirampas adalah sebuah kereta Perodua Kelisa, beberapa buah telefon bimbit, dan pelbagai pakaian yang dipercayai digunakan semasa kejadian.
Barang lain yang turut dirampas adalah beberapa keping sim kad prabayar, pelbagai unit pemetik api, dua kotak rokok pelbagai jenama, dua pasang gari berserta kunci gari, sebilah pedang, satu beg warna kuning dan wang tunai RM300.
Kesemua suspek dibawa ke hadapan Majistret Ampang untuk permohonan reman pada pagi ini dan telah dibenarkan reman selama tujuh hari sehingga 18 Februari.
Kes disiasat di bawah Seksyen 395/397 Kanun Keseksaan dan jika disabitkan kesalahan boleh diseksa sehingga 20 tahun dan sebat.
Mohamad Farouk juga memberikan amaran dan nasihat kepada orang ramai supaya tidak terlibat dalam sebarang aktiviti jenayah. – KOSMO! ONLINE


Khemah, pemanas, beg tidur amat diperlukan mangsa gempa Turkiye
Oleh AMREE AHMAD

12 Februari 2023, 3:47 pm
PUTRAJAYA – Ratusan ribu mangsa gempa bumi di selatan Turkiye pada ketika ini memerlukan pelbagai barangan keperluan bagi meneruskan kehidupan di zon bencana.
Menurut kenyataan Wisma Putra hari ini, pasukan mencari dan menyelamat (SAR) Malaysia yang melakukan sesi tinjauan awal di lokasi telah berjaya mengenal pasti beberapa barangan yang diperlukan mangsa gempa tersebut.
“Berdasarkan maklum balas, enam jenis barang memang amat diperlukan antaranya ialah khemah musim sejuk dan selimut tebal susulan cuaca yang cukup dingin di situ,” katanya.
Tidak ketinggalan ialah alat pemanas serta bilik mandi dan tandas mudah alih yang akan ditempatkan di kawasan strategik berdekatan khemah mangsa-mangsa bencana berkenaan.
Justeru tambah Wisma Putra, rakyat Malaysia yang ingin membantu mangsa gempa boleh menyalurkan sumbangan melalui Tabung Bencana Kementerian Luar Negeri.
“Tabung tersebut diselia oleh Wisma Putra, membolehkan setiap penyumbang layak tuntut sebagai pengecualian di bawah Subseksyen 44(6) Akta Cukai Pendapatan.

“Ia boleh disalurkan menerusi akaun Affin Islamic Bank Berhad Cawangan Putrajaya dengan nombor akaun 1054 9000 0599 atas nama rasmi tabung berkenaan. Bagi tujuan rekod dan resit rasmi, sila dinyatakan butiran sumbangan melalui pautan https://tinyurl.com/yck9tnen,” ujarnya. – KOSMO! ONLINE


Bekas Inspektor polis terima suapan didenda RM7,000
Oleh NORLIDA AKMAR IDROS

12 Februari 2023, 3:28 pm
ALOR SETAR – Seorang bekas pegawai polis berpangkat Inspektor didenda RM7,000 oleh Mahkamah Sesyen di sini hari ini atas pertuduhan menerima suapan wang tunai RM500, lapan tahun lalu.
Hakim Rohatul Akmar Abdullah menjatuhkan hukuman itu selepas tertuduh, Mohamad Hilmi Abd. Hamid, 39, membuat pengakuan bersalah atas pertuduhan pilihan tersebut.
Tertuduh turut diperintahkan menjalani hukuman penjara selama sembilan bulan sekiranya gagal membayar denda dikenakan.
Bapa kepada dua anak itu membayar denda berkenaan.
Mengikut kertas pertuduhan, dia sebagai Inspektor polis didakwa menerima wang tunai RM500 daripada seorang lelaki berusia 39 tahun dengan tiada balasan, namun mengetahui ia sebagai dorongan berhubung tugas rasminya.
Kesalahan dilakukan di dalam sebuah kereta jenis Honda Civic berhadapan sebuah kedai makan di Kampung Ceruk Bemban di Kupang, Baling dekat sini kira-kira pukul 3.45 petang, 17 April 2015.

Pendakwaan dilakukan mengikut Seksyen 165 Kanun Keseksaan (Akta 574) dan boleh dihukum di bawah seksyen sama yang memperuntukkan hukuman penjara dua tahun atau denda atau kedua-duanya sekali, jika sabit kesalahan. – KOSMO! ONLINE


JHEAT lancar kempen ‘Katakan Tidak Kepada Hari Valentine’
Oleh KAMALIZA KAMARUDDIN

12 Februari 2023, 2:56 pm
KUALA TERENGGANU – Jabatan Hal Ehwal Agama Terengganu (JHEAT) mengambil inisiatif melancarkan kempen ‘Katakan Tidak Kepada Hari Valentine’ bagi membanteras aktiviti maksiat pada sambutan Hari Kekasih lusa.
Ketua Penolong Pesuruhjaya Bahagian Penguatkuasaan JHEAT, Khairul Azizi Idris berkata, kempen tersebut menyasarkan golongan remaja, pelajar institusi pengajian tinggi dan pasangan kekasih.
“Seramai 20 pegawai penguat kuasa syariah JHEAT terlibat mendekati golongan berkenaan bagi menyampaikan risalah dan memberi nasihat kepada golongan terbabit.
“Kita menerangkan sambutan Hari Kekasih bercanggah dengan syariat Islam kerana dikhuatiri boleh menjurus kepada aktiviti maksiat,” katanya di sini hari ini.
Khairul Azizi berkata, golongan remaja juga diingatkan agar tidak terikut-ikut dengan budaya Barat sebaliknya meluangkan masa dengan keluarga pada hari tersebut.
“Operasi mencegah maksiat akan diadakan pada malam sambutan Hari Kekasih. Pasangan boleh ditangkap mengikut Seksyen 31, Enakmen Kesalahan Jenayah Syariah (Takzir) 2001 Terengganu,” katanya. – KOSMO! ONLINE


Penubuhan Lembaga Unggas Negara dibincangkan – Mat Sabu
Oleh DIYANATUL ATIQAH ZAKARYA

12 Februari 2023, 3:20 pm
MELAKA – Kementerian Pertanian dan Keterjaminan Makanan (MAFS) sedang meneliti cadangan untuk penubuhan Lembaga Unggas Negara bagi menstabilkan kenaikan harga ayam dan telur dalam pasaran.
Menterinya, Datuk Seri Mohamad Sabu berkata, setakat ini cadangan itu masih diperingkat perbincangan dan belum mempunyai sebarang keputusan awal.
“Itu (lembaga unggas) peringkat perbincangan, akan kita teruskan,” katanya ringkas ketika ditemui pemberita selepas Majlis Perasmian Pusat Operasi dan Kilang Milagro di Krubong di sini, hari ini.
Beliau berkata demikian ketika diminta mengulas laporan media mengenai gesaan pemain industri yang meminta cadangan Penubuhan Lembaga Unggas Negara diperhalusi kerajaan, selain melantik syarikat milik kerajaan (GLC) untuk terlibat 100 peratus dalam menghasilkan anak ayam day old chick (DOC) serta makanan dedak ayam.
Beliau menegaskan, sehingga kini subsidi kepada pengusaha ladang ayam dan telur masih diteruskan melibatkan peruntukan sebanyak RM1.8 bilion bagi menstabilkan harga makanan keperluan itu.
Dalam pada itu, ditanya mengenai kenaikan harga sayur ketika ini, beliau berkata perkara itu dalam pemerhatian Lembaga Pemasaran Pertanian Persekutuan (FAMA) dan usaha untuk menurunkan kadar sedang dilaksanakan. – KOSMO! ONLINE


Baru enam hari kahwin, suami maut langgar lubang jalan
Oleh AZIZAH SHAFIEI

12 Februari 2023, 4:01 pm
TEMERLOH – Kebahagian sepasang suami isteri yang baharu memulakan episod baharu alam perkahwinan direntap selepas si suami maut dalam kemalangan dipercayai selepas melanggar lubang jalan.
Baru enam hari bergelar isteri dan menikmati detik manis sebagai pengantin baharu, namun, Azimah Zahari, 31, harus akur dengan ketentuan Ilahi apabila suami tercinta ‘dijemput pulang’.
Suaminya, Hairul Hafizi Mursid, 34, meninggal dunia selepas motosikal yang ditungganginya dipercayai melanggar lubang dan terjatuh di Jalan Temerloh-Jerantut berhampiran Kampung Lubuk Kawah di sini kira-kira pukul 10 malam kelmarin.
Menurut Azimah, kejadian itu berlaku semasa mereka dalam perjalanan pulang dari tempat kerja mereka di Pasaraya Cowboy Temerloh ke rumah mereka di Felda Jengka 17, Maran.
“Selalunya kami pergi dan balik kerja bersama, samada naik motosikal atau kereta tetapi, semalam (Jumaat), kami naik berasingan. Suami naik motosikal sebab katanya nak ‘service’ motosikal.
“Dalam perjalanan balik malam tu, saya ikut rapat belakang suami dengan kereta. Cuma bila tiba dekat dengan lokasi kejadian, saya agak ke belakang sedikit sebab keadaan jalan berselekoh dan berbukit.

“Saya melepasi tempat suami terjatuh, tetapi saya pusing semula sebab saya kenal dengan warna motosikal itu dan memang tak sangka, suami saya yang terjatuh terlanggar lubang,” katanya di sini hari ini.
Tambah Azimah, dia memanggil suaminya, namun tiada sahutan kerana suaminya dalam keadaan separuh sedar dan sedang mengerang kesakitan.
Katanya, orang awam yang berada di lokasi membantu menghubungi pihak Angkatan Pertahanan Awam (APM) dan menghantar mangsa ke Hospital Sultan Haji Ahmad Shah (Hoshas).
“Bila tiba di sana (Hoshas), saya terus mendaftarkan nama suami tetapi selepas lima atau 10 minit selepas itu, doktor panggil saya dan maklum, suami saya sudah meninggal dunia.
“Lepas doktor cakap macam tu, saya betul-betul terkejut, tergamam, macam tak percaya benda ini boleh berlaku. Ada juga saya rasa ralat sangat. Kalau saya tahu akan berlaku macam ni, saya takkan benarkan suami naik motosikal.
“Walaupun dia dah tiada, tetapi saya tetap anggap dia masih ada di sisi saya, banyak kenangan bersama suami sejak awal perkenalan dalam tempoh tujuh tahun,” ujarnya.
Katanya, sepanjang tempoh perkenalan sejak dari tahun 2016 di lokasi bekerja, suaminya yang merupakan anak bongsu daripada empat beradik itu adalah seorang yang pendiam tetapi periang dan selalu tersenyum.
Dalam pada itu, jenazah Khairul Hafizi telah selamat dikebumikan di Tanah Perkuburan Islam Kampung Bunian, Chenor kira-kira pukul 4 petang semalam.
Selain itu, Azimah berkata, dia yang sering menggunakan laluan berkenaan mendapati jalan di situ selalu ada air dan licin selain berlubang.
Sementara itu, Ketua Polis Daerah Temerloh Asisten Komisioner Mohd Azhar Mohd. Yusoff mengesahkan kejadian kemalangan dan memaklumkan siasatan sedang dilakukan pihak polis. – KOSMO! ONLINE


Kalau suami tiada, saya tak mahu bercakap – Nad Zainal
Oleh MOHAMMAD SHAHEMY AZMI

12 Februari 2023, 4:03 pm
PETALING JAYA – Kembali aktif selepas sembuh dan bergelar isteri orang, pelakon popular Nad Zainal memilih pendekatan untuk enggan ditemu bual media jika tidak ditemani suami tercinta.
Dalam pertemuan pertama Nad bersama media selepas dua detik penting dalam hidupnya, keluar hospital dan dinikahi pelakon Ungku Ismail, Nad berkata, suami tidak mengizinkan dirinya memberikan sebarang kenyataan secara bersendirian.
Kata pelakon Dendam Seorang Isteri itu, mereka sebaliknya akan menjawab sebarang isu menerusi video atau sesi siaran langsung dalam media sosial.
“Saya akan menjawab segala persoalan dan akan memberi pencerahan kepada rakan media. Ada perkara yang saya tidak boleh kongsikan.
“Dalam video itu nanti, saya dan suami (Ungku) akan jelaskan. Kalau boleh sebarang kenyataan saya mahu lakukan bersama suami. Kalau dia (suami) tiada, saya tidak mahu bercakap.
“Kami sudah buat perjanjian untuk menjelaskan segala persoalan bersama-sama,” katanya ketika ditemui di lokasi penggambaran drama bertajuk Mendarat Di Syurga di Petaling, Jaya.

Ketika disoal tentang tindakannya memilih media sosial sebagai platform memberikan penjelasan, pelakon berusia 33 tahun itu juga enggan memberikan sebarang komen tentang perkara tersebut.
“No Comment for now (tiada komen buat masa ini),” jelasnya ketika ditemui sekitar 10 wakil pelbagai organisasi media di Petaling Jaya.
Terdahulu, pelakon Cina Buta itu masih mengunci mulut berhubung perkahwinan mengejutnya, isu dana rawatan ketika dimasukkan ke hospital serta dakwaan perang dingin bersama beberapa selebriti.
Sebelum ini, selepas lebih sebulan keluar wad hospital akibat pendarahan paru-paru, Nad mengumumkan selamat mendirikan rumah tangga bersama Ungku pada 29 Januari. Pengumuman tersebut dibuat selepas hampir seminggu bernikah pada 23 Januari lalu.
Nad pada September tahun lalu mengejutkan ramai apabila mengakui sah cerai bercerai dengan Muhammad Faliq Amiruddin yang dikahwini sejak 18 September 2015.
Sepanjang perkongsian hidup, mereka dikurniakan dua cahaya mata, Fahad Ibrahim, 7, dan Budi Kalsom, 2. – KOSMO! ONLINE


Tak sempat tunai hasrat anak ajak melancong
Oleh NURUL IZZATI ZAINI

12 Februari 2023, 4:03 pm
AMPANG – “Tidak sempat tunaikan permintaan anak untuk pergi melancong.”
Itulah luahan Nuraini Ibrahim, 38, ibu kepada Muhammad Rizqullah Mohd. Shafie, 10, salah seorang daripada dua kanak-kanak yang tergelincir dan hanyut dalam sebuah longkang di Jalan Ukay Perdana, Ukay Ampang, di sini, petang semalam.
Jelasnya yang bekerja di sebuah kedai makan, Muhammad Rizqullah ada mengajak dirinya dan suami untuk pergi bercuti namun tidak sempat menunaikan permintaan anak keempat daripada lima adik beradik itu.
“Kali terakhir saya jumpa semasa dia pergi sekolah pada Jumaat lepas dengan menaiki van untuk ke sekolah sesi petang.
“Saya sempat berbual dengan Muhammad Rizqullah dan perasan dia kerap diam kebelakangan ini.
“Dia sempat mengajak saya dan sekeluarga untuk pergi bercuti namun saya tidak dapat tunaikan permintaannya itu. Dia memang suka kalau kami bawa pergi berjalan-jalan,” kata Nuraini ketika ditemui Kosmo!

Tambah Nuraini, dia berdoa agar anaknya segera ditemukan walaupun sudah lagi tidak bernyawa.
Semalam, mangsa pertama, Wan Muhammad Ammar Wan Mohd. Noor Hafizan, 8, ditemui maut kira kira 200 meter dari lokasi kejadian manakala mangsa kedua masih belum ditemui setakat ini. – KOSMO! ONLINE


Suami isteri, penjawat awam antara 9 terlibat sindiket edar dadah
Oleh MOHD SHARKAWI LONDING

12 Februari 2023, 3:19 pm
JOHOR BAHRU – Simpan dadah dalam kediaman berpengawal serta berpagar sebelum menggunakan kenderaan milik ahli keluarga untuk edar yang ditempah pelanggan.
Itu modus operandi yang digunakan satu sindiket pengedaran dadah bagi mengaburi mata pihak berkuasa.
Bagaimanapun taktik yang dilakukan sindiket itu sejak Disember tahun lalu dapat dihidu sepasukan anggota dan pegawai Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Johor.
Timbalan Ketua Polis Johor, Deputi Komisioner M. Kumar berkata, hasilnya seramai sembilan individu termasuk tiga wanita diberkas dalam sembilan siri serbuan yang dilakukan bermula 8 Februari sehingga semalam di Johor Bahru, Kota Tinggi serta Mersing.
Menurutnya, daripada sembilan individu yang ditahan masing-masing berusia 19 hingga 34 tahun itu, sepasang suami isteri dan seorang penjawat awam turut diberkas.
“Suami isteri yang diberkas berusia lingkungan 24 hingga 27 tahun manakala penjawat awam pula berusia 33 tahun. Kesemua mereka terlibat adalah anggota sindiket yang bertindak sebagai pengedar.

“Mereka simpan dadah dalam rumah berpagar dan ada pengawal keselamatan serta anggota sindiket kemudian akan edar dadah menggunakan kenderaan-kenderaan yang disita ini. Ada juga mereka simpan dadah dalam kereta yang kita rampas ini,”katanya dalam sidang akhbar di IPK Johor, di sini hari ini.
Kumar berkata, antara dadah yang berjaya dirampas adalah 24.69 kilogram (kg) syabu, heroin (35.5 kg), ketamin (337 gram), 2,540 biji pil eramin 5 selain 1.20 liter air ketum dan nilai rampasan adalah RM1.046 juta.
Ujarnya, selain itu, polis turut merampas enam buah kenderaan pelbagai jenama termasuk kenderaan pelbagai guna (MPV) mewah Toyota Velfire selain empat buah motosikal bernilai RM653,566.
Katanya, barang kemas serta pelbagai wang tunai turut disita berjumlah RM14,566.
“Daripada sembilan suspek, seorang wanita didapati positif dadah jenis ketamin selain empat daripada mereka mempunyai rekod jenayah dan dadah lampau.
Beliau memberitahu, kesemua suspek direman tujuh hari bermula 8 hingga 14 Februari ini untuk membantu siasatan mengikut Seksyen 39B Akta Dadah Berbahaya 1952. – KOSMO! ONLINE


4 premis pelacuran diserbu, 36 warga asing ditahan
Oleh NURUL IZZATI ZAINI

12 Februari 2023, 3:08 pm
KUALA LUMPUR – Sebanyak empat buah premis pelacuran diserbu dan 36 individu telah di tahan di Jalan Petaling, Kuala Lumpur, pada malam semalam.
Dewan Bandaraya Kuala Lumpur (DBKL) menerusi Jabatan Penguatkuasaan telah melaksanakan Tindakan Khas Premis Berisiko (Aktiviti Pelacuran) untuk mengenal pasti premis-premis yang dijadikan sebagai pusat pelacuran.
“Risikan dan pemerhatian daripada pasukan penguatkuasa dilakukan dibeberapa lokasi premis yang menjadi ‘hotspot’ (tumpuan) di sekitar pusat bandar.
“Dalam operasi ini, sejumlah empat premis telah diserbu pihak penguatkuasa DBKL serta menahan sementara 36 orang wanita warga negara asing terdiri daripada (26) warga Indonesia, lima warga Bangladesh, dua warga India, seorang warga Sri Lanka dan seorang warga China disyaki sebagai pelayan seks.
“Turut diperiksa 11 orang lelaki warga tempatan dan warga asing dipercayai sebagai pelanggan yang hadir ke premis semasa serbuan dijalankan,” katanya dalam satu kenyataan, di sini hari ini.
Tambah DBKL, empat buah premis ini dikenakan tindakan penutupan serta merta (sealed) dibawah Seksyen 101(1)(v) Akta Kerajaan Tempatan 1976.

Empat notis kompaun turut dikeluarkan dibawah UUK 3(1) UUK Pelesenan Tred, Perniagaan dan Perindustrian (WPKL) 2016 kerana menjalankan apa-apa aktiviti perniagaan tanpa kebenaran atau lesen pihak DBKL.
Sementara itu, DBKL turut memecahkan 54 buah sekatan bilik yang dibina tanpa kelulusan di premis berkenaan.
“Kita juga sita sebanyak 155 pelbagai barangan dan peralatan dipercayai digunakan untuk menjalankan aktiviti yang tidak bermoral.
“Barangan yang disita dipindahkan ke Setor Sitaan DBKL, Jalan Lombong, Taman Miharja Kuala Lumpur untuk didokumentasi dan penyimpanan sementara sebelum tindakan lanjut terhadap pemilik premis,” ujarnya. – KOSMO! ONLINE


Tak perlu layan kenyataan Ramasamy – Ahmad Zahid
Oleh NUR HUDA MUSA

12 Februari 2023, 3:33 pm
KUALA LUMPUR – Pandangan Timbalan Ketua Menteri II Pulau Pinang, P. Ramasamy mengenai penguasaan Melayu dalam perkhidmatan awam harus diabaikan, kata Timbalan Perdana Menteri, Datuk Seri Ahmad Zahid Hamidi.
Beliau berkata, Ramasamy sememangnya dikenali sebagai ‘loose canon’ dan kenyataan yang dikeluarkan olehnya baru-baru ini tidak perlu dilayan.
“Kita tidak perlu layan kenyataan dia. Biarlah kepemimpinan partinya (DAP) menangani perkara ini,” katanya pada sidang akhbar bengkel dan hala tuju strategik Kementerian Kemajuan Desa dan Wilayah (KKDW), di sini hari ini.
Terdahulu, Ramasamy pada Jumaat lalu dilaporkan menggesa Perdana Menteri, Datuk Seri Anwar Ibrahim supaya mereformasikan perkhidmatan awam yang didakwa didominasi oleh orang Melayu dan dasar itu dilaksanakan pada era kepimpinan Tun Dr Mahathir Mohamad.
Ramasamy berpendapat, hujah lama yang memihak kepada penguasaan Melayu dalam perkhidmatan awam untuk mengimbangi penguasaan ekonomi Cina tidak lagi terpakai.
Selain itu, beliau turut mendakwa terdapat juga diskriminasi kaum secara rahsia apabila ia berkaitan dengan prospek kenaikan pangkat untuk bukan Melayu dalam sektor awam. – KOSMO! ONLINE


Pekerja valet rempuh 2 Lamborghini milik bilionair
Oleh KOSMO

13 Februari 2023, 8:30 pm
PERTH –  Seorang pekerja valet sebuah kasino menyebabkan dua ‘supercar’ Lamborghini milik seorang bilionair berlanggar selepas dia hilang kawalan ketika memandu salah sebuah kenderaan tersebut, lapor portal berita LadBible kelmarin.
Dua  kereta itu dikatakan berharga kira-kira £1 juta (RM5.2 juta).
Kedua-dua kereta adalah model Lamborghini Aventador Ultimae, yang merupakan versi terakhir jenama kereta sport mewah itu.
Ia dikatakan milik pengasas syarikat permainan sosial online, Virtual Gaming Worlds, Laurence Escalante.
Insiden  berlaku sekitar pukul 9 malam (waktu tempatan) pada 8 Februari lalu di pusat hiburan Crown Resorts.
“Kami mengesahkan bahawa dua buah kereta rosak di laluan Crown Towers Perth sejurus sebelum pukul 9 malam, Rabu lalu.

“Keselamatan kakitangan dan tetamu adalah keutamaan kami. Kami sedang menjalankan penilaian penuh bagi insiden itu bersama pihak terlibat,” kata seorang jurucakap Crown Towers Perth.
Rakaman kejadian itu menjadi tular dan memaparkan staf valet tersebut sedang duduk di tempat duduk pemandu ketika pekerja lain dan orang ramai tiba untuk memeriksa keadaannya.
“Saya benar-benar telah merosakkannya,” kata pekerja tersebut.
Dia kemudian keluar dari kereta lalu berkata: “Lihat bagaimana kedua-dua pedal itu berada terlalu rapat? Saya menekan brek tetapi kereta terus bergerak.”
Video itu dikongsikan di laman Instagram dan menerima pelbagai komen daripada netizen.
“Dia pasti akan dipecat,” kata seorang pengguna.
“Mereka mempunyai insurans. Perkhidmatan valet yang bagus kebiasaannya mempunyai pemandu terbaik yang akan memandu kereta mewah,” kata seorang pengguna lain. – Agensi


Kerajaan Pahang siasat punca banjir lumpur
Oleh AZIZAH SHAFIEI

13 Februari 2023, 8:01 pm
BENTONG – Kerajaan negeri akan menyiasat dan meneliti punca utama kejadian banjir lumpur termasuk kemungkinan penerokaan di atas kawasan berbukit di Kampung Bukit Tinggi, di sini.
Menteri Besar Pahang, Datuk Seri Wan Rosdy Wan Ismail berkata, pihaknya akan memberikan keutamaan untuk menyiasat punca utama kejadian, namun berdasarkan laporan awal, ia disebabkan hujan lebat serta longkang tersumbat.
“Untuk selesaikan masalah, kita kena tahu punca. Bila dah tahu punca, kita akan ambil tindakan.
“Jadi, bagi kejadian semalam, punca utama yang dilaporkan ialah hujan lebat selama satu jam bermula pukul 5.30 petang, beserta hujan renyai-renyai selama empat jam,” katanya ketika ditemui selepas melawat Kampung Bukit Tinggi, hari ini.
Semalam, penduduk di Kampung Bukit Tinggi dikejutkan dengan kejadian banjir lumpur yang berlaku sekitar pukul 6 petang, yang merupakan fenomena terburuk buat pertama kali bagi mereka.
Sementara itu beliau berkata, sebanyak RM200,000 bagi membaiki longkang yang tersumbat di kawasan perkampungan berkenaan.

Katanya bagi memastikan masalah ini tidak berulang kerajaan negeri bercadang membina sebuah jambatan di Jalan Bentong-Kuala Lumpur Lama berdekatan persimpangan Janda Baik yang bernilai antara RM4 juta hingga RM5 juta untuk penyelesaian jangka masa panjang.-KOSMO! ONLINE


Dua cedera, kereta dihempap pokok tumbang
Oleh NURUL IZZATI ZAINI

13 Februari 2023, 9:08 pm
PETALING JAYA – Dua individu termasuk seorang wanita cedera manakala tiga kenderaan rosak akibat dihempap pokok tumbang di sekitar Kuala Lumpur ekoran hujan lebat dan angin kencang petang tadi.
Menurut jurucakap Pusat Gerakan Operasi Kuala Lumpur, dua panggilan kecemasan diterima sekitar pukul 5 petang membabitkan dua kawasan iaitu berhampiran Masjid Negara dan Taman Pagar Ruyung, Kuala Lumpur.
Ujarnya, seramai 15 anggota, bersama dua jentera dan sebuah ambulans dari Balai Bomba dan Penyelamat (BBP) Hang Tuah dan BBP Seputeh telah digerakkan ke lokasi kejadian.
“Setibanya di kawasan berhampiran Masjid Negara kira-kira pukul 5.13 petang, terdapat sebuah kereta yang melalui jalan tersebut telah dihempap pokok.
“Seorang mangsa wanita di dalam kereta jenis Proton Exora didapati tersepit di bahagian tempat duduk pemandu dan mengalami cedera ringan.
“Anggota bomba berjaya mengeluarkan wanita tersebut dan mangsa kemudiannya dihantar ke Hospital Kuala Lumpur oleh pihak ambulans,” katanya dalam kenyataan petang tadi.

Sementara itu, kejadian sama turut berlaku di Taman Pagar Ruyung, Kuala Lumpur apabila dua buah kenderaan iaitu Perodua Aruz dan Toyota Vios telah dihempap pokok.
Dalam kejadian terbabit katanya, empat mangsa terdiri daripada dua lelaki dewasa dan dua kanak-kanak berada di dalam kereta Perodua Aruz manakala tiada mangsa ditemui dalam kereta Toyota Vios.
“Mangsa lelaki dewasa mengalami kecederaan ringan dan sesak nafas kemudiannya dihantar ke Pusat Perubatan Universiti Malaya (PPUM) untuk rawatan lanjut,” ujarnya.- KOSMO! ONLINE


Ahli politik punca kemelut – Agong
Oleh Zuid Samson

13 Februari 2023, 7:24 pm
Ahli politik punca kemelut – Agong | 15 MINIT MMTV 13 FEBRUARI 2023
#15minitmmtv #utusanonline #kosmoonline #mmtv #berita #relevan #mutakhir


Pencarian komando lemas dihentikan, gagal temui petunjuk
Oleh DIYANATUL ATIQAH ZAKARYA

13 Februari 2023, 9:52 pm
MELAKA – Operasi mencari dan menyelamat (SAR) anggota Tentera Darat, Lans Koperal Edrin Baitim, 25, yang dikhuatiri lemas ketika melakukan latihan selam di perairan Pulau Undan, di sini dihentikan selepas tujuh hari pencarian.
Pengarah Agensi Penguatkuasaan Maritim Malaysia (Maritim) Negeri Melaka dan Negeri Sembilan, Kepten Maritim Iskandar Ishak berkata, keputusan penangguhan itu dibuat selepas pasukan penyelamat gagal menemui sebarang menunjukkan tanda-tanda penemuan baru.
Ujarnya, pelbagai usaha lain juga dilakukan termasuk penggunaan sonar oleh Tim Ukur Medan dari Cawangan Operasi dan Persempadan, Pusat Hidrografi Nasional (PHN) bagi mengesan objek di dalam air setelah pencarian di permukaan air tidak memberikan apa-apa petunjuk.
“Pencarian ini telah dibantu oleh anggota Pasukan Selam Peperangan Khusus dari Kem Pusat Latihan Peperangan Khusus (Pulpak), Kem Sungai Udang, Melaka, Pasukan Selam Ranjau, KD Duyong dan juga Pasukan Penyelam Penyelamat Angkatan Pertahanan Awam (APM), namun tiada penemuan walaupun selaman dilakukan lebih dari 40 meter.
“Pusat Penyelarasan Carilamat Maritim (MRCC) Putrajaya turut mendapatkan bantuan dari Badan Nasional Pencarian dan Pertolongan (Basarnas), Indonesia kerana berdasarkan data dan maklumat terdapat kemungkinan mangsa telah dihanyutkan ke perairan negara jiran.
“Operasi ini ditangguhkan, namun aset-aset Maritim dan agensi sahabat akan meneruskan rutin rondaan seperti biasa dan pihak akan memberi makluman dari semasa ke semasa sekiranya terdapat petunjuk atau penemuan terbaru,” katanya dalam satu kenyataan akhbar dikeluarkan di sini, tadi.

Katanya, pihak Maritim mengucapkan terima kasih kepada Angkatan Tentera Malaysia, Polis Diraja Malaysia, Jabatan Bomba dan Penyelamat Malaysia, APM dan komuniti nelayan atas maklumat dan kerjasama yang baik sepanjang tempoh pencarian ini.
Ujarnya, jumlah keseluruhan penglibatan dari hari pertama SAR diaktifkan adalah seramai 510 anggota dan sebanyak 22 aset telah diatur gerak terdiri daripada 18 aset di laut dan 4 aset di udara dengan luas sektor pencarian lebih kurang 1,040 kilometer persegi.
Kosmo! pada 7 Februari lalu melaporkan seorang anggota Tentera Darat daripada Unit Skuadron Bot Kombatan Rejimen 22 Komando Kem Iskandar Mersing, Johor dikhuatiri lemas ketika sedang menjalani latihan Eksesais Pari Harimau kursus juruselam di kedudukan 0.7 batu nautika Barat Daya Pulau Undan.
Dalam kejadian kira-kira pukul 5.15 petang itu, turut bersama mangsa adalah enam pegawai dan 37 anggota lain-lain pangkat dari Pulpak Sungau Udang, Melaka.-KOSMO! ONLINE


SMART keluarkan lima jasad bawah runtuhan bangunan
Oleh AZMI NORDIN

13 Februari 2023, 9:57 pm
PETALING JAYA – Pasukan Mencari dan Menyelamat Khas Malaysia (SMART) meneruskan misi mencari dan menyelamat (SAR) dengan mengeluarkan lima lagi jasad mangsa nahas gempa bumi di Nurdagi, Turkiye.
SMART menerusi Facebooknya berkata, penemuan pertama hasil kerjasama pasukan MAS-01 dengan pasukan penyelamat tempatan di sana.
“Dua mangsa yang berada di bawah runtuhan bangunan itu ditemui pada pukul 1 petang waktu tempatan (Turkiye).
“Mereka dibawa keluar dengan menggunakan peralatan memecah dan memotong serta bantuan excavator (jengkaut),” katanya dalam kenyataan hari ini.
Bagaimanapun, menurut kenyataan itu, kesemua mangsa tersebut telah meninggal dunia.
Sementara itu, pasukan MAS-10 turut berjaya menemui dan mengeluarkan tiga mangsa di bawah sebuah runtuhan bangunan.

“Penemuan tersebut turut dibantu pasukan penyelamat tempatan di sana,” katanya. -KOSMO ONLINE.


14 individu sertai himpunan bantah bakar al-Quran dirakam keterangan
Oleh NURUL IZZATI ZAINI

13 Februari 2023, 9:45 pm
KUALA LUMPUR – Seramai 14 individu telah dipanggil untuk memberikan keterangan berhubung perhimpunan tanpa permit di hadapan Kedutaan Sweden dan Kedutaan Belanda, di sini pada 27 Januari lalu.
Ketua Polis Kuala Lumpur, Datuk Azmi Abu Kassim berkata, dua kertas siasatan juga telah hampir siap dan akan diserahkan ke pejabat Timbalan Pendakwa Raya Rabu ini.
Azmi ketika bercakap dalam sidang media di Ibu Pejabat Polis Kontinjen Kuala Lumpur, hari ini. FOTO oleh M FIRDAUS M JOHARI/KOSMO!
“Kertas siasatan tersebut akan diteliti dahulu sebelum menunggu arahan tindakan lanjut daripada pihak pendakwaan.
“Setakat ini seramai 14 individu telah dipanggil dan selesai memberi keterangan,” katanya pada sidang media di Ibu Pejabat Polis Kontinjen Kuala Lumpur, di sini, hari ini.
Terdahulu, pihak polis mengesan dua perhimpunan yang tidak mematuhi peruntukan undang-undang diadakan di hadapan Kedutaan Belanda di Persiaran KLCC dan Kedutaan Sweden di Jalan Mayang Sari.
Perhimpunan tersebut disertai kira-kira 500 peserta terdiri beberapa pemimpin parti politik serta badan bukan kerajaan (NGO) Islam.

Himpunan tersebut diadakan bagi membantah dan mengutuk tindakan ahli politik Sweden-Denmark, Rasmus Paludan membakar al-Quran, pada 21 Januari lalu. – KOSMO! ONLINE


Industri dron berpotensi ke pasaran global
Oleh TUAN NURHIDAYAH TUAN AB.GHANI

13 Februari 2023, 8:07 pm
BANGI -Timbalan Menteri Kewangan, Datuk Seri Ahmad Maslan memaklumkan bahawa industri dron Malaysia mempunyai potensi tinggi untuk melebarkan sayap ke peringkat global.
Ramalan berkenaan diperoleh daripada Persatuan Industri Aeroangkasa Malaysia, di mana Malaysia berpotensi sebanyak USD12.13 billion atau 4.3 peratus daripada pasaran global.
Menurutnya, dron merupakan teknologi yang mempunyai nilai tinggi dan telah berkembang pesat termasuklah dari aspek penyelidikan dan pembangunan (R&D), industri sukan dan perniagaan.
“Inovasi baru yang berada dibawah Futurise, dijadikan medan ujian regulatori negara (national regulatory sandbox) di mana kita boleh jadikan pelbagai industri sampingan seperti komponen mekanikal dan juga pemasangan serta penyelenggaraan.
“Ekosistem pembangunan atlet juga wujud seperti atlet dron, jurulatih, kebajikan atlet, latihan intensif, pertandingan peringkat kebangsaan serta antarabangsa.
“Industri dron diharapkan menjadi pemangkin untuk melahirkan belia yang mahir dalam sukan ini seterusnya menangkap imaginasi anak muda,” katanya dalam Majlis Pelancaran Makmal Pengajaran-Industri, Dronecubator-MakerXLab, di Universiti Kebangsaan Malaysia (UKM), Bangi petang tadi.

Dalam majlis sama, beliau berkata, kewujudan industri ini bakal membuka banyak peluang pekerjaan susulan pengangguran dalam golongan yang berusia 20 hingga 30-an adalah sebanyak 11 peratus.
“Saya berharap Futurise Sdn. Bhd. akan terus mencari industri-industri daya cipta dengan teknologi tinggi yang baru untuk dimajukan sebagaimana teknologi dron ini,” ujarnya. – KOSMO! ONLINE.


Singa bergaduh rempuh kereta pengunjung taman safari
Oleh KOSMO

13 Februari 2023, 7:30 pm
JAKARTA – Pengunjung sebuah taman safari di Pasuruan, wilayah Jawa Timur gempar apabila dua ekor singa bergaduh sehingga merempuh sebuah kereta yang sedang bergerak, lapor portal berita Okezone hari ini.
Dalam kejadian di Taman Safari Prigen itu, kedua-dua singa jantan tersebut dikatakan bergaduh di kawasan yang dikhaskan untuk haiwan berkenaan sebelum ia saling berkejar dan terlepas ke arah laluan  dipenuhi kereta.
Sebuah kenderaan kakitangan taman safari itu turut dilihat cuba mendekati kedua-dua haiwan itu.
Pemandu sebuah kereta berwarna merah kemudian terpaksa menghentikan kenderaannya apabila singa tersebut merempuh kenderaan itu.
Menurut laporan, lampu belakang di sebelah kiri kereta tersebut pecah akibat rempuhan namun, pemiliknya kekal berada di dalam kereta ketika insiden berlaku.
Menurut pengurusan taman safari tersebut, mereka akan membayar pampasan insurans kepada pengunjung yang terlibat.

“Ketika kejadian, pemilik kereta Yaris berwarna merah tidak membuat tuntutan insurans namun, kami tetap akan membayar pampasan kepadanya,” kata Pengurus Pendidikan Taman Safari II Jatim, Eko Windarto.
Taman Safari Prigen mengamalkan konsep di mana haiwan-haiwan dibiarkan bebas dengan pengunjung boleh menyaksikan aksi haiwan dan memberi makan dari dalam kenderaan mereka. – Agensi


Hujan lebat di Selangor, Pantai Timur malam ini
Oleh KOSMO

13 Februari 2023, 7:57 pm
PETALING JAYA – Amaran ribut petir dan hujan lebat dikeluarkan melibatkan lapan negeri termasuk Sabah dan Sarawak malam ini.
Jabatan Meteorologi (MetMalaysia) dalam laporannya berkata, cuaca buruk itu melibatkan Kelantan (Kuala Krai) dan Terengganu (Kemaman).
“Hujan lebat juga dijangka di Pahang membabitkan Tanah Tinggi Cameron, Raub, Jerantut, Pekan dan Rompin.
“Selain itu, di Perak pula meliputi Kerian, Larut, Matang Dan Selama, Kuala Kangsar, Manjung, Perak Tengah, Bagan Datuk dan Hilir Perak,” katanya hari ini.
Dalam pada itu, turut terlibat ialah Sabak Bernam, Kuala Selangor, Hulu Selangor dan Gombak di Selangor serta Jelebu, Seremban dan Kuala Pilah di Negeri Sembilan.
“Bagi Sarawak, ribut petir diramal melanda Samarahan, Sri Aman, Betong, Sarikei, Sibu, Mukah (Dalat dan Mukah) dan Kapit (Song).

“Sementara di Sabah membabitkan Pedalaman (Beaufort), Pantai Barat (Papar, Putatan, Penampang, Kota Kinabalu dan Tuaran) dan Tawau (Tawau),” ujarnya.
Tambah MetMalaysia, keadaan cuaca buruk itu diramalkan berlanjutan sehingga pukul 9 malam ini. – KOSMO! ONLINE


Bomba selamatkan warga emas rebah seorang diri di tandas
Oleh DIYANATUL ATIQAH ZAKARYA

13 Februari 2023, 6:46 pm
ALOR GAJAH – Seorang warga emas diselamatkan pasukan bomba selepas rebah di pintu tandas rumahnya di Kampung Padang Dekat, Pengkalan Balak, Masjid Tanah, di sini, hari ini.
Komander operasi dari Balai Bomba dan Penyelamat (BBP) Masjid Tanah, Pegawai Bomba Kanan I (KUP), Ab. Aziz Ismail berkata, pihaknya menerima panggilan kecemasan pada pukul 8.21 pagi dan sepasukan sembilan anggota dikejarkan ke lokasi kejadian.
“Pihak bomba menerima laporan daripada jiran mangsa dikenali sebagai Ain memaklumkan seorang warga emas dikhuariti terkunci di dalam rumahnya.
“Setiba di lokasi, kita dapati pintu rumah tersebut dalam keadaan berkunci dan setelah pintu berjaya dibuka kita menemukan seorang warga emas terbaring di tandas dalam keadaan lemah,” katanya.
Tambahnya, mangsa kemudian diserahkan kepada pegawai perubatan Kementerian Kesihatan (KKM) untuk memberikan rawatan lanjut.
“Difahamkan mangsa tinggal seorang diri di rumah tersebut,” ujarnya.-KOSMO! ONLINE


Kenyataan rasis, Guang Yik mohon maaf
Oleh KOSMO

13 Februari 2023, 6:31 pm
PETALING JAYA – Bekas pemain pelapis percubaan Persatuan Badminton Malaysia (BAM), Bong Guang Yik tampil memohon maaf selepas membuat kenyataan berbentuk penghinaan ke atas agama Islam.
Permohonan maaf itu dimuat naik Guang Yik hari ini menerusi akaun sosial media miliknya berikutan kenyataan dibuat olehnya semalam mengundang amarah pelbagai pihak.
“Di sini saya ingin memohon maaf kepada rakan badminton Melayu di Malaysia. Minta maaf.
“Kandungan video ini saya kata masalah BAM tetapi di bahagian belakang saya kaitkan dengan isu perkauman,” katanya.
Guang Yik turut mengakui isu perkauman yang disentuhnya telah membuatkan ramai rakan-rakan badminton Melayu di Malaysia berasa tidak seronok.
“Sebenarnya dalam video itu, saya mengaku saya terlalu ekstrem. Saya menegur kerana saya sayang.

“Saya hanya harap kebaikan untuk BAM kerana jika sukan badminton Malaysia bagus yang mendapat manfaat adalah kita,” ujarnya.
Dalam pada itu, dia berharap agar tahap pengurusan BAM ditingkatkan dalam segala peringkat supaya dapat melahirkan pemain yang bagus.
“Namun di bahagian akhir memang tidak patut saya kaitkan isu perkauman,” katanya.
Terdahulu, Guang Yik membuat kenyataan rasis mengatakan kaum Melayu hanya tahu makan dan solat lima kali sehari tanpa niat menguruskan BAM dengan baik.
Sehubungan itu, Menteri Belia dan Sukan, Hannah Yeoh menyatakan pandangan tidak bersetuju dengan ucapan terbabit.
“Saya mengecam sekeras-kerasnya sebarang ucapan perkauman dan pertikaian agama yang dibangkitkan walaupun beliau telah meminta maaf,” katanya. – KOSMO! ONLINE


Pegawai universiti dicekup buat tuntutan palsu projek pendidikan
Oleh MOHD YUNUS YAKKUB

13 Februari 2023, 7:02 pm
SHAH ALAM – Seorang pegawai universiti tempatan ditahan selepas disyaki mengemukakan tuntutan palsu bagi projek pendidikan berjumlah kira-kira RM330,000.
Sumber berkata, suspek wanita berusia 40 tahun itu ditahan kira-kira pukul 4 petang tadi ketika hadir memberikan keterangan di pejabat Suruhanjaya Pencegahan Rasuah Malaysia (SPRM) Selangor.
Kata sumber, suspek dipercayai membuat tuntutan palsu bagi projek pendidikan itu antara tahun 2018 hingga 2022.
“Siasatan awal mendapati kakitangan di bawah suspek tidak terlibat langsung dengan aktiviti dan tuntutan tersebut.
“Tuntutan palsu itu bagi projek pendidikan bernilai kira-kira RM330,000,” katanya hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan suspek tersebut dan kes disiasat mengikut Seksyen 18 Akta SPRM 2009.

Jelas beliau, suspek dijangka dibawa ke Mahkamah Majistret Shah Alam untuk permohonan reman, pagi esok. -KOSMO!ONLINE


Penagih dadah dicekup pukul, tumbuk isteri curang
Oleh ROHANA MOHD. NAWI

13 Februari 2023, 7:13 pm
PASIR PUTEH – Seorang penagih dadah dicekup selepas dipercayai membelasah isterinya apabila mengesyaki wanita itu mempunyai hubungan sulit dengan lelaki lain di rumah mereka di Kampung Banggol Pak Esah di sini semalam.
Kejadian berlaku kira-kira pukul 11.30 pagi selepas berlaku pertengkaran antara suspek yang berusia 35 tahun bertengkar dengan isterinya.
Ketua Polis Daerah Pasir Puteh, Superintendan Zaizul Rizal Zakaria berkata, siasatan mendapati, keadaan itu menyebabkan suspek dipercayai bertindak menumbuk bahagian kening kiri, mencekik leher dan menarik rambut isterinya yang berusia 28 tahun semasa berada di dapur.
“Perbuatan lelaki itu mengakibatkan mangsa rebah dan mengalami kecederaan pada kening dan sakit di leher.
“Wanita itu membuat laporan di Ibu Pejabat Polis Daerah Puteh di sini kira-kira pukul 1.16 petang semalam selepas bimbang dengan keselamatan dirinya,” katanya dalam satu kenyataan hari ini.
Zaizul Rizal memberitahu, mangsa yang bekerja sebagai peniaga menerima rawatan pesakit luar di Hospital Tengku Anis di sini semalam.

Katanya, siasatan lanjut mendapati, suspek bertindak sedemikian selepas mengesyaki isterinya mempunyai hubungan dengan lelaki lain.
“Suspek direman selama empat hari bermula hari ini untuk siasatan lanjut mengikut Seksyen 323 Kanun Keseksaan/18 Akta Keganasan Rumah Tangga,” katanya. – KOSMO! ONLINE


Wanita tidak kisah dikritik calon suami kulit gelap
Oleh KOSMO

13 Februari 2023, 6:30 pm
JAKARTA – Seorang wanita dan tunangnya menjadi perhatian netizen di Indonesia kerana perbezaan rupa paras mereka yang dikatakan tidak sepadan, lapor portal berita Wolipop.
Berdasarkan klip video yang tular di laman TikTok, wanita dikenali sebagai Arum Puspitasari itu  sedang menjalani sesi fotografi praperkahwinan bersama tunangnya.
Kedua-dua mereka memakai pakaian pengantin mengikut adat masyarakat Jawa sambil duduk di atas pelamin.
Arum disifatkan sebagai seorang wanita jelita dan berkulit putih, berbeza dengan tunangnya yang berkulit hitam manis.
Wanita berusia 26 tahun itu ketika disoal Wolipop mengakui tidak menyangka akan menjadi tular kerana rakaman praperkahwinan itu berlangsung pada 26 Disember tahun lalu.
Dia juga mengaku  menerima pelbagai komen negatif mengenai calon suaminya, Makruf yang berumur 24 tahun.

“Hal seperti itu sudah biasa, bahkan orang di sekeliling  kita juga banyak yang begitu. Namun, kita perlu menganggapnya sebagai perkara biasa sahaja,” katanya.
Wanita itu turut mengingatkan netizen agar tidak menghakimi Makruf hanya daripada penampilan fizikal kerana menurutnya, dia merupakan seorang lelaki yang baik hati.
“Jangan menilai luaran sahaja. Ada yang baik bagi anda, belum tentu baik untuk orang lain,” ujarnya.
Video tersebut menjadi tular dan menerima pelbagai komen netizen.
“Berkahwin bukan mengenai paras rupa semata-mata. Mungkin ada sifat lelaki itu yang tidak ditemui pada individu lain,” kata seorang netizen.
“Mungkin lelaki itu kaya,” ujar seorang pengguna lain. – Agensi


Banjir kilat di Kuala Lumpur, Selangor
Oleh NURUL IZZATI ZAINI

13 Februari 2023, 6:25 pm
PETALING JAYA – Beberapa kawasan di sekitar Selangor dan Kuala Lumpur telah dinaiki air berikutan hujan lebat sejak petang tadi.
Menerusi Facebook Info Trafik Kuala Lumpur dan Selangor, Lebuh Raya Lembah Klang Selatan (SKVE) mengalami kesesakan lebih satu jam akibat banjir kilat.
“Trafik sesak dari arah Taman Ekspo Pertanian Malaysia (MAEPS) ke arah Country Heights dan kelewatan juga dijangkakan dari arah bertentangan dari Sungai Ramal di Lebuh Raya Kajang SILK.
“Di sekitar Kuala Lumpur, banjir kilat telah menambahkan lagi kelewatan di kawasan berikut iaitu Jalan Parlimen, Jalan Damansara, Jalan Travers, Jalan Kinabalu, Jalan Kuching, Jalan Maharajalela, Jalan Tuanku Abdul Halim dan Lebuh Raya Bukit Jalil,” katanya.
Tambahnya, di Jalan Kinabalu, Cheras, terdapat penutupan jalan penuh berhampiran Jalan Gereja ekoran daripada pokok tumbang.
Sementara itu menurut perkongsian seorang penduduk Bangi di Facebook Komuniti Bandar Baru Bangi, banjir kilat turut terjadi di sekitar bulatan Seksyen 7, Fasa 4 Tambahan dan Jalan Reko.

Ujarnya keadaan banjir kilat tersebut berbahaya kepada penunggang motosikal.
Terdahulu, Jabatan Meteorologi (MetMalaysia) mengeluarkan amaran ribut petir dan hujan lebat di lapan negeri petang ini.
MetMalaysia dalam kenyataan berkata, cuaca buruk itu dijangka berlarutan sehingga lewat petang nanti. – KOSMO! ONLINE


Lelaki hiking bawa bayi 5 bulan digelar hebat
Oleh KOSMO

13 Februari 2023, 7:05 pm
PETALING JAYA – Tindakan seorang lelaki melakukan aktiviti pendakian sambil membawa bayi berusia lima bulan mengundang pelbagai pandangan selain diberi gelaran hebat.
Menerusi perkongsian satu klip video di media sosial syareelimazali, memaparkan momen pertemuannya dengan lelaki terbabit di Hutan Pendidikan Bukit Gasing, Kuala Lumpur baru-baru ini.
Menurutnya, lelaki itu yang dikenali sebagai Furqan membawa anaknya hiking bersama berikutan tiada siapa yang boleh menjaganya.
“Ini memang rare, bukan setakat bawa budak kecil, bayi pun dibawa panjat,” seloroh syareelimazali.
Sementara itu, Furqan menjelaskan, anaknya itu lebih gemar berada di bukit dan jarang menangis berbanding di rumah.
“Dia kalau duduk rumah selalu menangis. Kalau bawa panjat bukit atau panjat gunung dia tak nangis.

“Sebelum ini pun pernah bawa ke Bukit Broga dan mungkin selepas ini nak bawa pergi Gunung Datuk atau Gunung Angsi pula,” ujarnya.
Dalam pada itu, rata-rata orang ramai memberikan pelbagai pandangan serta menyifatkan bayi itu terlalu kecil untuk dibawa.
“Kalau abang tu berani bawa, percayalah dia bukan biasa-biasa dan tidak ‘kosong’,” kata dino.
“Kita boleh nak jadi handal, tetapi kena fikir soal keselamatan bayi dan diri kita. Takut balik nanti kena tegur ke atau gigit serangga,” ujar Rozi.
“Allah itu ada, niat pergi senamam tiada masalah, doa sentiasa dilindungi,” jelas norhanim. – KOSMO! ONLINE


Dua maut tersepit kemalangan berhampiran jirat Cina
Oleh ADNAN IBRAHIM

13 Februari 2023, 6:40 pm
KLUANG – Dua lelaki maut selepas terlibat dalam kemalangan di Kilometer 47, Jalan Batu Pahat-Mersing di sini pagi tadi.
Ketua Polis Daerah Kluang, Asistan Komisioner Bahrin Mohd Noh berkata, kemalangan pada jam 4.12 pagi itu melibatkan sebuah kereta jenis Proton Saga dinaiki tiga lelaki dan motosikal jenis Honda Wave ditunggang seorang lelaki.
“Hasil siasatan awal mendapati kereta itu dari arah Batu Pahat menghala ke Kluang manakala motosikal dari arah bertentangan. Apabila sampai di tempat kejadian, kereta berkenaan dipercayai hilang kawalan lalu masuk ke laluan bertentangan.
“Kereta berkenaan kemudian bertembung dengan motosikal tersebut sebelum terbabas melanggar tiang lampu di sebelah kanan jalan,” katanya dalam satu kenyataan di sini hari ini.
Menurut Bahrin lagi, akibat kemalangan itu, penumpang hadapan kereta berkenaan, V. Prashaanthan, 20, yang beralamat di Taman Cahaya Pelangi di sini cedera parah di kepala dan meninggal dunia di tempat kejadian.
Ujarnya lagi, pemandu kereta, B. Nantha Kumar, 30, yang beralamat di Taman Bersatu di sini cedera parah di kepala, leher dan patah tulang belakang, kini berada di Zon Merah Hospital Enche Besar Hajjah Khalsom (HEBHK) di sini.

“Seorang lagi penumpang belakang yang merupakan adik kepada Nantha Kumar iaitu B. Sathis Kumar, 27, patah tangan tangan kiri, cedera di muka dan berada di Zon Kuning hospital sama” katanya.
Sementara penunggang motosikal tersebut katanya, T. Ravindran, 51, beralamat di Taman Kluang Jaya cedera di kepala, patah tangan kiri dan meninggal dunia di tempat kejadian.-KOSMO! ONLINE


Hong Seng ambil alih Alliance EV untuk lengkapi projek pembuatan bateri EV
Oleh KOSMO!

13 Februari 2023, 6:29 pm
PETALING JAYA – Hong Seng Consolidated Berhad (Hong Seng) telah mengambil alih Alliance EV Sdn. Bhd. (AEV), cabang perniagaan kenderaan elektrik (EV) CSH Alliance Berhad untuk melengkapkan kerjasama terbaharu Kumpulan dengan EoCell Inc (USA) (EoCell) dalam pembuatan bateri (EV).
Pengambilalihan tersebut dibuat melalui pemeteraian memorandum persefahaman (MOU) dengan EoCell bertujuan untuk membolehkan kedua-dua pihak membina dan mewujudkan hab pembuatan serantau di Malaysia bagi pengeluaran bateri EV.
Ia juga akan diteruskan dengan menyediakan penyelesaian storan kuasa lain untuk EV dan menjadi pembekal kepada pengilang, pemasang, serta pengguna EV di rantau Asia Tenggara.
EoCell adalah pemain utama dalam sektor ini kerana keunggulan teknologinya dalam penyelesaian penyimpanan tenaga dan hubungan kerjasama pembuatan di Eropah dan Amerika untuk pasaran tempatan di sana.
Ia juga merupakan penyumbang utama dalam reka bentuk kepada pembuatan bateri PHEV dan EV jenama kereta Eropah yang berprestij dan utama.
Pengarah Eksekutif Hong Seng, Lester Chin berkata, melalui  sumber sedia ada AEV, Hong Seng menyasarkan untuk membangunkan kilang pembuatan EV terkini untuk menarik penggunaan EV yang semakin berkembang di Malaysia berikutan peningkatan permintaan dalam pengangkutan mesra alam dan promosi aktif kerajaan terhadap penggunaan EV.

“Kami juga bercadang untuk menjadi pemasang berkontrak untuk jenama dan pemain EV lain demi membantu mereka memudahkan penyediaan pengeluaran CKD di Malaysia pada peringkat seterusnya,” katanya dalam kenyataan yang dikeluarkan di sini hari ini.
Chin memetik laporan 6Wresearch, yang memaklumkan bahawa, pasaran EV di Malaysia masih dalam peringkat awal dan ia dijangka berkembang dengan Purata Kadar Pertumbuhan Tahunan (CAGR) sebanyak 27.6 peratus sepanjang 2020-2025.
“Segmen pembuatan bateri EV dan pembuatan EV merupakan perniagaan yang sangat menguntungkan bagi Hong Seng dan kami bertegas untuk memanfaatkan anjakan paradigma daripada kenderaan enjin pembakaran dalaman bahan api fosil kepada EV di Malaysia.
“Akhirnya, sinergi daripada kedua-dua Projek Volt dan Projek EV akan memperkasakan Hong Senguntuk muncul sebagai pemain bersepadu dengan mendapatkan kedua-dua segmen hiliran huluan dalam rantaian bekalan EV,” jelasnya. -KOSMO! ONLINE


Wanita, 3 lelaki warga asing ditahan terlibat kes bunuh
Oleh CHERINE JON

13 Februari 2023, 6:58 pm
MIRI – Polis menahan empat individu termasuk seorang wanita selang beberapa jam selepas disyaki membunuh seorang lelaki warga asing di Jalan Lapangan Terbang Miri semalam.
Ketua Polis Daerah Miri, Asisten Komisioner Alexson Naga Chabu berkata, kesemua suspek berusia dalam lingkungan 40 hingga 48 tahun ditahan kira-kira pukul 10 malam di kawasan Senadin.
Beliau berkata, penahanan kesemua suspek dibuat susulan laporan orang awam kira-kira pukul 7.25 malam, yang memaklumkan satu pergaduhan berlaku di kawasan Jalan Lapangan Terbang Miri.
“Sepasukan polis dari Bahagian Siasatan Jenayah Daerah Miri (BSJD Miri) telah bergegas ke tempat kejadian dan hasil pemeriksaan di kawasan berkenaan menemui seorang lelaki terbaring di atas tanah dengan kesan tusukan di badan.
“Mangsa disahkan meninggal dunia di tempat kejadian. Ekoran itu, polis telah menahan tiga lelaki dan seorang wanita warga asing bagi membantu siasatan di bawah Seksyen 302 Kanun Keseksaan.,” katanya dalam kenyataan, hari ini.-KOSMO! ONLINE


12 individu termasuk 5 ‘doktor’ diberkas edar dadah bernilai RM2.1 juta
Oleh NURUL IZZATI ZAINI

13 Februari 2023, 5:37 pm
KUALA LUMPUR – Seramai 12 individu yang terlibat dalam sindiket pengedaran dadah bernilai RM2.1 juta, akhirnya tumpas dalam 10 serbuan berasingan di sekitar Lembah Klang dan Selangor, sejak 7 Februari lalu.
Ketua Polis Kuala Lumpur, Datuk Azmi Abu Kassim berkata, daripada 12 individu tersebut, lima daripadanya digelar ‘doktor’ pusat hiburan yang telah bergerak aktif sejak enam bulan lepas.
Jelasnya, ‘doktor’ tersebut akan mencampurkan serbuk dadah atau cecair jenis ketamin ke dalam minuman tertentu dan kemudiannya menjual pada harga RM300 sebotol di pusat-pusat hiburan sekitar ibu negara.
“Bertindak atas maklumat, Jabatan Siasatan Jenayah Narkotik (JSJN) Kuala Lumpur telah melakukan empat serbuan di sekitar Kuala Lumpur pada 8 Februari.
“Lima individu berusia di antara 24 hingga 35 tahun terdiri daripada tiga lelaki dan seorang perempuan warganegara tempatan manakala seorang lagi wanita warganegara Thailand telah ditahan.
“Nilai keseluruhan rampasan dadah adalah RM224,000 manakala nilai keseluruan rampasan adalah RM340,000,” katanya dalam sidang media di Ibu Pejabat Kontinjen Kuala Lumpur hari ini.

Sementara itu, dalam kes sama, seramai tujuh lagi individu ditahan dalam beberapa serbuan sekitar Lembah Klang bermula 7 sehingga 9 Februari lalu.
Hasil serbuan itu katanya, kira-kira 22 kg ketamin bersama dua kilogram Syabu telah dirampas dan nilai keseluruhan dadah berkenaan dianggarkan bernilai lebih RM1.7 juta.
Ujar Azmi, suspek yang terlibat dalam sindiket ini telah dikesan sejak dua bulan lepas dan direman selama tujuh hari sehingga 15 Februari di bawah Seksyen 117 Kanun Tatacara Jenayah untuk siasatan lanjut di bawah Seksyen 39B ADB 1952.- KOSMO! ONLINE


[VIDEO] Menyamar pelanggan, lelaki kebas gelang tangan RM17,000 di kedai emas
Oleh ROSALWANI CHE SOH

13 Februari 2023, 6:21 pm
KOTA BHARU – Sebuah kedai emas di Jalan Che Su di sini mengalami kerugian sebanyak RM17,000 selepas seutas gelang tangan dilarikan seorang lelaki yang menyamar sebagai pelanggan petang semalam.
Dalam kejadian kira-kira pukul 4 petang itu, suspek dikenal pasti sudah datang premis tersebut kelmarin dan memaklumkan hasratnya mahu membeli gelang emas berharga RM1,000 untuk anak perempuan.
Pekerja kedai emas yang hanya mahu dikenali sebagai Zulkifli, 25 berkata, lelaki itu datang dan melihat beberapa jenis gelang emas yang akan dihadiahkan kepada anak perempuannya.
Menurutnya, suspek dilihat turut mengambil gambar barangan kemas yang berkenan di hatinya sebelum memaklumkan bahawa dia akan datang semula untuk membuat pembelian keesokan hari iaitu semalam.
“Dia datang semalam dan mengatakan anaknya tidak berminat dengan corak gelang emas yang berharga RM1,000. Dia kemudiannyabmeminta saya menunjukkan gelang emas yang bersaiz lebih besar.
“Saya menunjukkan gelang emas corak terbaharu yang berharga RM17,000 kerana dia kelihatan benar-benar berminat dengan barangan kemas itu,” katanya ketika ditemui pemberita di premis tersebut hari ini.

Zulkifli memberitahu, suspek dilihat membelek-belek gelang tersebut sebelum dia terus melarikan diri membawa barang kemas itu.
Katanya, dia sempat mengejar lelaki itu sejauh 250 meter bersama beberapa orang awam, namun suspek gagal dikesan selepas melalui lorong belakang sebuah premis.
Ujarnya, setakat ini, pemilik kedai emas itu masih belum membuat laporan polis berhubung kejadian tersebut. – KOSMO! ONLINE


Ah Long ‘Song Joong-ki’ berubah jadi pendakwah
Oleh KOSMO

13 Februari 2023, 5:30 pm
JAKARTA – Kisah seorang lelaki di Indonesia yang berhijrah daripada bergelar seorang bookie judi kepada pendakwah bebas menarik perhatian ramai apabila wajahnya turut disamakan dengan aktor popular Korea Selatan, Song Joong-ki, lapor portal berita Wolipop.
Lelaki bernama Dennis Lim itu berkata, dia dahulunya menjalankan perniagaan kasino dan turut bergelar ‘Ah Long’.
Kasino itu kemudian terpaksa ditutup selepas dia bankrap.
“Hidup saya bagaikan roller coaster. Semasa kecil, saya sering dibeli mainan namun apabila dewasa, keadaan kewangan mengalami kesempitan,” ujarnya.
Tambah Dennis, dia masih mendapat tawaran pekerjaan dalam bidang perjudian di Thailand selepas memutuskan untuk berhijrah dan meninggalkan dunia perjudian.
“Sempat juga berada dalam dilema disebabkan iman amat lemah ketika itu dan tidak berani menolak,” ujarnya.

Tambahnya, dia ketika itu tetap menunaikan solat lima waktu walaupun terlibat dalam perniagaan judi.
Dennis bagaimanpun meminta petunjuk tanpa henti agar ditetapkan hatinya untuk berhijrah dan meninggalkan bidang perjudian.
“Semuanya berubah apabila seorang guru memberitahu saya bahawa dalam solat kita ada menyebut ayat yang bermaksud ‘tunjukkan kami jalan yang lurus’.
“Walaupun sering mengucapkan ayat itu, saya tetap ‘berjalan’ ke arah yang tidak lurus (judi). Disebabkan ayat itu, pada 2017, saya benar-benar berhijrah,” ujarnya. – Agensi


Suspek amang seksual kerat zakar sendiri guna sabit
Oleh KOSMO!

13 Februari 2023, 6:23 pm
JAKARTA – Selepas dituduh melakukan jenayah seks terhadap kanak-kanak, seorang lelaki di Indonesia cuba menamatkan riwayat sendiri dengan cara menggerunkan. Dia masuk ke dalam bilik mandi dan mengerat zakarnya sendiri, demikian menurut portal berita Thaiger.
Kejadian berlaku di wilayah Nusa Tenggara Timur kelmarin. Sebelum itu, Polis Bola  di Nusa Tenggara Timur  menerima aduan bahawa seorang anggota sebuah keluarga telah menjadi mangsa jenayah seksual di tangan seorang lelaki berumur 32 tahun.
Polis pada asalnya,  dijadualkan memberkas suspek di kediamannya hari ini untuk berdepan pendakwaan. Bagaimanapun, pihak berkuasa berkejar ke kediaman lelaki itu lebih awal apabila suspek memotong zakar sendiri ketika cubaan membunuh diri.
“Beberapa hari sebelumnya,  aduan difailkan terhadap dirinya berhubung dakwaan jenayah seksual kanak-kanak, jadi kes itu masih dalam proses siasatan,” kata polis.
Bagaimanapun, sebelum mereka dapat memberkas suspek, dia mengambil tindakan drastik tersebut. Seorang jiran berkata, mereka berbual bersama pada tengah hari kelmarin. Lelaki itu tiba-tiba beredar dan berkata , dia mahu mandi.
Polis dihubungi sekitar pukul 1 tengah hari apabila jiran itu menemui suspek dalam keadaan berlumuran darah. Polis berkata, darah mengalir keluar daripada bahagian kemaluannya.

Menurut laman berita Coconuts, selepas dituduh melakukan jenayah seksual kanak-kanak, lelaki itu menggunakan sabit untuk mengerat zakarnya. Apa yang berlaku selepas itu masih belum jelas.
Apabila polis tiba, mereka menemui zakar yang putus di dalam bilik air dan disimpan di dalam sebuah bekas kaca selepas organ itu dipotong. Pihak berkuasa berkata, mereka tidak pasti sama ada suspek sendiri memasukkan zakarnya atau ia dimasukkan oleh anggota keluarganya. – Agensi


Kantin sekolah rosak di Maran akan dibaik pulih- KPM
Oleh MOHD. HUSNI MOHD. NOOR

13 Februari 2023, 5:05 pm
PUTRAJAYA – Kementerian Pendidikan (KPM) mengesahkan kantin di Sekolah Kebangsaan Kampung Awah, Maran, Pahang akan dibaik pulih selain sudah disenaraikan dalam projek daif kementerian.
KPM menerusi kenyataan akhbar berkata, kantin rosak itu sudah termasuk dalam senarai 74 projek daif yang diperakukan untuk Rolling Plan ke-3 (RP3) tahun 2023.
Menurutnya, kelulusan projek berkenaan tertakluk kepada pembentangan Bajet 2023 pada 24 Februari ini.
“KPM difahamkan, projek baik pulih kantin itu akan membabitkan aspek merobohkan bangunan daif sedia ada dan membina semula bangunan baharu termasuk kantin dan lain-lain.
“Kemudahan lain dibina termasuk mengikut piawaian dan mesra OKU, perolehan peralatan dan kelengkapan baharu serta menambah baik kemudahan infrastruktur sedia ada,” katanya tadi.
Bagaimanapun, katanya, sementara menunggu pembinaan semula kemudahan itu, pihak sekolah sejak awal lagi telah meletakkan pita larangan memasuki kawasan tersebut atas faktor keselamatan kerana ia diisytiharkan tidak selamat oleh Jabatan Kerja Raya (JKR).

“Pihak sekolah juga telah menyediakan khemah khas untuk digunakan oleh murid dan guru ketika waktu rehat.
“KPM sentiasa cakna dan prihatin terhadap isu yang melibatkan soal kebajikan dan keselamatan murid serta komited memastikan sekolah berada dalam keadaan baik, selamat dan kondusif untuk keselesaan murid dan guru,” katanya.
Sebelum ini, media melaporkan isu kerosakan kantin sekolah itu menyebabkan 230 orang murid terpaksa makan merata-rata termasuk di tepi longkang.
Difahamkan, kantin sekolah itu rosak sejak 2016 selain aduan sudah disalurkan kepada pihak berwajib, namun tiada tindakan dilakukan.- KOSMO! ONLINE


[KEMASKINI] Muhammad Rizqullah ditemui selepas tiga hari jatuh longkang
Oleh AZMI NORDIN

13 Februari 2023, 5:59 pm
AMPANG – Jasad seorang kanak-kanak yang hanyut selepas tergelincir ke dalam longkang di Jalan Ukay Perdana, di sini kelmarin ditemui kira-kira 400 meter dari lokasi kejadian, petang tadi.
Pengarah Jabatan Bomba dan Penyelamat Selangor (JBPM) Datuk Norazam Khamis berkata, mayat  Muhammad Rizqullah Mohd. Shafie, 10, ditemui kira-kira pukul 5.10 petang tadi.
“Proses membawa mangsa keluar sedang dijalankan. Mangsa ditemui tersangkut di bawah timbunan sampah,” katanya dalam kenyataan hari ini.
Kelmarin, Kosmo! melaporkan dua kanak-kanak hanyut selepas bermain berhampiran sebuah longkang di Jalan Ukay Perdana, Ukay Ampang.
Seorang mangsa berjaya ditemui namun meninggal dunia manakala seorang lagi masih hilang. – KOSMO! ONLINE.


Jururawat maut kemalangan, ulang-alik 100km sehari ke Bertam
Oleh KOSMO!

13 Februari 2023, 5:44 pm
GEORGE TOWN – Jururawat yang maut dalam kemalangan di Jalan Tun Sardon, di sini pagi tadi dikatakan berulang-alik dengan motosikal dari rumahnya di Sungai Pinang, Balik Pulau ke Bertam, Kepala Batas setiap hari.
[email protected] Roslan, 29, disahkan meninggalkan dunia semasa mendapatkan rawatan di Hospital Pulau Pinang (HPP) kira-kira pukul 9.30 pagi akibat kecederaan parah pada kepala dan perut.
Suaminya, Syukur Zainol, 29, berkata, isterinya yang berkhidmat sebagai kakitangan Kementerian Kesihatan (KKM) di Jalan Perak enam tahun lalu kini sedang menyambung kursus Diploma Lanjutan Kebidanan di sebuah kolej kejururawatan di Bertam.
Jarak perjalanan sehala dari Balik Pulau Ke Bertam adalah sejauh 50 kilometer (km).
Dakwa Syukur, Norliana yang hanya memiliki lesen menunggang motosikal itu dijangka akan tamat pengajian pada minggu ini.
“Saya terkejut sebaik menerima panggilan daripada pihak hospital yang memaklumkan isteri terlibat kemalangan pagi tadi. Dia (Norliana) keluar dari rumah pada pukul 6.15 pagi.

“Sebelum keluar rumah, kami sempat bersalaman. Dia langsung tidak menunjukkan sebarang perubahan sikap tetapi semalam, dia ajak saya bawa anak-anak ke tepi pantai di Batu Feringghi.
“Dia juga ada tempah baju jalan berwarna kuning di Shopee untuk dipakai seragam dengan dua anak kami berusia lapan bulan dan lima tahun,” katanya kepada Kosmo! di pekarangan Unit Forensik, Hospital Pulau Pinang di sini hari ini.
Beritahu Syukur lagi, dia reda dengan pemergian isteri tercinta dan menyifatkan Norliana sebagai seorang yang pendiam serta penyayang.
Jenazah Norliana akan dikebumikan di Tanah Perkuburan Islam Sungai Pinang di Balik Pulau hari ini selepas semua urusan bedah siasat selesai dijalankan.
Terdahulu, kemalangan kira-kira pukul 6.30 pagi tadi melibatkan motosikal jenis Yamaha LC yang ditunggang Norliana dipercayai bertembung dengan sebuah lagi motosikal yang dalam perjalanan dari arah Relau ke Balik Pulau.
Penunggang motosikal terbabit yang merupakan seorang anggota polis dari Ibu Pejabat Polis Daerah Barat Daya itu dilaporkan maut di tempat kejadian. – KOSMO! ONLINE


[VIDEO] Penyamun dikejar lebih 20km sebelum ditangkap
Oleh ISKANDAR SHAH MOHAMED

13 Februari 2023, 6:16 pm
KLANG – Cubaan nekad seorang suspek samun meloloskan diri lebih 20 kilometer (km) dengan kereta dipandunya gagal selepas dicekup di Jalan Kem, Pelabuhan Klang di sini, semalam.
Lelaki tempatan berusia 31 tahun yang menaiki kereta jenis Proton Inspira itu dipercayai bukan saja enggan menyerah diri malah turut bertindak melanggar kenderaan orang awam.
Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima panggilan mengenai kejadian tembak melibatkan dua kenderaan di Kampung Pendamar, kira-kira pukul 7 petang.
Katanya, siasatan mendapati sepasukan polis dari Bahagian Siasatan Jenayah Berat (D9) Ibu Pejabat Polis Kontinjen (IPK) Selangor telah mengejar suspek yang terlibat kes samun di Subang Jaya.
“Kejadian mengejar suspek itu berlaku dari Banting ke Klang dengan suspek memandu secara berbahaya sehingga melanggar beberapa kenderaan orang awam.
“Setibanya di kawasan Masjid Kampung Pendamar, suspek melanggar kereta digunakan polis secara agresif dan turut nyaris melanggar kenderaan lain,” katanya dalam kenyataan hari ini.

Jelas Hoong Fong, polis kemudian melepaskan beberapa das tembakan ke arah kenderaan lelaki tersebut sebelum kereta suspek melanggar bonggol jalan dan kereta orang awam lalu terbabas di tepi jalan.
“Suspek telah bertindak mencuba melarikan diri lagi namun berjaya diberkas di kawasan Jalan Kem bagi tindakan lanjut. Semakan mendapati lelaki itu mempunyai pelbagai rekod jenayah lampau termasuk dadah,” katanya. -KOSMO!ONLINE


Polis guna tali pinggang libas suspek curi harta mangsa gempa bumi
Oleh KOSMO

13 Februari 2023, 4:55 pm
ANKARA  – Tindakan anggota polis membelasah suspek kes kecurian ketika Turkiye bergelut dengan bencana gempa bumi mendapat kecaman pengguna media sosial dengan ada yang menyifatkan aksi mereka sebagai ‘gasar dan tidak bertamadun’, lapor akhbar Daily Star semalam.
Dalam klip video yang  tular di laman Twitter, sebilangan lelaki dipercayai anggota polis,  dilihat memukul beberapa individu menggunakan tali pinggang.
Dua daripada lelaki yang dibelasah itu hanya memakai seluar dalam,  manakala seorang lagi  hanya memakai pakaian dari paras pinggang ke bawah ketika mereka berulang kali dibelasah dengan tali pinggang.
Ketiga-tiga mereka  meraung kesakitan dan merayu agar tindakan itu dihentikan.
“Gempa bumi di Turkiye menyebabkan penduduk setempat cuba merompak kedai ketika ketiadaan pihak berkuasa dan polis,” demikian menurut laman berita Noel yang memuat naik video tersebut.
Turkiye kini  bergelut untuk mencari mangsa-mangsa yang masih terperangkap di bawah runtuhan bangunan selepas gempa bumi kuat melanda pada 6 Februari lalu.

Seorang lelaki berusia 26 tahun yang mencari rakan sekerjanya di tengah-tengah runtuhan bangunan di Antakya memberitahu agensi berita Reuters: “ Orang ramai memecahkan tingkap dan pagar kedai serta kereta.”
Selain kes kecurian, pertempuran antara kumpulan bersenjata dilaporkan berlaku di beberapa kawasan ketika ketegangan meningkat berikutan bekalan makanan yang tidak mencukupi.
Seorang jurucakap tentera Austria yang membantu menyampaikan bekalan makanan  kepada mangsa gempa berkata, pertempuran berlaku antara beberapa kumpulan di wilayah Hatay sekali gus memaksa operasi menyelamat dihentikan berikutan ancaman keselamatan. – Agensi